Diari Oficial de la Generalitat Valenciana


Sumari del DOGV 7777, del 09-05-2016 (2016/2874)

ORDRE 7/2016 de 18 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula l'aplicació de la condicionalitat i s'estableixen els requisits legals de gestió i les bones condicions agràries i mediambientals que han de complir les persones beneficiàries que reben pagaments directes, determinades primes anuals de desenvolupament rural o pagaments en virtut de determinats programes de suport al sector vitivinícola a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/04/18/7/dof/vci/html**

### Dades del document

Número de DOGV
:   7777

Data del DOGV
:   09-05-2016

Secció del DOGV
:   I. DISPOSICIONS GENERALS

Número del document
:   2016/2874


Data del document
:   18-04-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 7/2016 de 18 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula l'aplicació de la condicionalitat i s'estableixen els requisits legals de gestió i les bones condicions agràries i mediambientals que han de complir les persones beneficiàries que reben pagaments directes, determinades primes anuals de desenvolupament rural o pagaments en virtut de determinats programes de suport al sector vitivinícola a la Comunitat Valenciana. [2016/2874]  
Índex  
  
Preàmbul  
Capítol I. Qüestions de caràcter general  
Article 1. Objecte i àmbit d'aplicació  
Article 2. Definicions  
Article 3. Obligacions de la condicionalitat a la Comunitat Valenciana  
Capítol II. Control de la condicionalitat  
Article 4. Coordinació dels controls de la condicionalitat a la Comunitat Valenciana  
Article 5. Pla de control de la condicionalitat de la Comunitat Valenciana  
Article 6. Realització dels controls de condicionalitat  
Article 7. Quadern d'explotació  
Article 8. Actes de control  
Article 9. Informe de control  
Article 10. Aplicació de reduccions o exclusions  
Article 11. Notificació  
Capítol III. Procediment per a sol·licitar excepcions  
Article 12. Procediment per a sol·licitar excepcions  
Disposició addicional primera. Organisme Pagador  
Disposició addicional segona. Regla de no-despesa  
Disposició derogatòria única. Derogació normativa  
Disposició final primera. Facultat de desplegament i modificació  
Disposició final segona. Entrada en vigor  
  
  
Preàmbul  
  
En el marc del que disposa la normativa comunitària i estatal d'aplicació, es dicta l'Ordre de la Conselleria d'Agricultura, Medi Ambient, Canvi Climàtic i Desenvolupament Rural, que regula l'aplicació de la condicionalitat a la Comunitat Valenciana.  
El paquet legislatiu que aprova la reforma de la Política Agrícola Comuna de 2014, d'aplicació en el període 2015-2020, simplifica l'àmbit d'aplicació de la condicionalitat, ja que d'un costat, s'ajusten les exigències a complir i, d'un altre, s'eximeix els petits agricultors del sistema de control i sanció. Això sense perjudici de l'aplicabilitat universal de la legislació sectorial.  
En concret, el Reglament (UE) número 1306/2013, del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrícola Comuna, pel qual es deroguen els reglaments (CE) número 352/78, (CE) número 165/94, (CE) número 2.799/98, (CE) número 814/2000, (CE) número 1.290/2005, i (CE) número 485/2008, del Consell, estableix, entre altres, en el títol VI les normes de la condicionalitat.  
El Reglament (UE) número 1310/2013, del Parlament Europeu i del Consell, de 17 de desembre de 2013, que estableix disposicions transitòries relatives a l'ajuda al desenvolupament rural a través del Fons Europeu Agrícola de Desenvolupament Rural (FEADER), modifica el Reglament (UE) número 1305/2013 del Parlament Europeu i del Consell, en allò que afecta els recursos i la seua distribució en l'exercici de 2014, i modifica el Reglament (CE) número 73/2009 del Consell i els Reglaments (UE) número 1307/2013, (UE) número 1306/2013, i (UE) número 1308/2013, del Parlament Europeu i del Consell, pel que fa a la seua aplicació en l'exercici de 2014, estableix que, a partir de l'1 de gener de 2015, han d'aplicar-se les disposicions sobre la condicionalitat establides en el Reglament (UE) número 1306/2013.  
El Reglament Delegat (UE) número 640/2014, de la Comissió, d'11 de març de 2014, pel qual es completa el Reglament (UE) número 1306/2013, del Parlament Europeu i del Consell, de 17 de desembre, pel que fa al sistema integrat de gestió i control i a les condicions sobre la denegació o retirada dels pagaments i sobre les sancions administratives aplicables als pagaments directes, a l'ajuda al desenvolupament rural i a la condicionalitat, estableix en el títol IV una base harmonitzada per al càlcul de les penalitzacions derivades de la condicionalitat.  
  
L'esmentat reglament també estableix determinades obligacions dels estats membres i els agricultors pel que fa als pasturatges permanents, ja que l'any 2015, les normes de condicionalitat inclouen el seu manteniment.  
El Reglament d'Execució (UE) número 809/2014, de 17 de juliol, de 2014, pel qual s'estableixen disposicions d'aplicació del Reglament (UE) número 1.306/2013, del Parlament Europeu i del Consell, de 17 de desembre, pel que fa al sistema integrat de gestió i control, les mesures de desenvolupament rural i la condicionalitat, estableix les normes tècniques i de procediment en relació amb el càlcul i aplicació de les penalitzacions.  
Per la seua banda, el Reial Decret 1078/2014, de 19 de desembre, pel qual s'estableixen les normes de condicionalitat que han de complir les persones beneficiàries que reben pagaments directes, determinades primes anuals de desenvolupament rural, o pagaments en virtut de determinats programes de suport al sector vitivinícola, deroga el Reial Decret 486/2009, de 3 d'abril, per a aplicar la nova legislació comunitària publicada respecte d'això.  
Tenint en compte l'anterior, cal derogar l'Ordre 11/2012, d'1 d'agost, de la Conselleria d'Agricultura, Pesca, Alimentació i Aigua, i aprovar una nova ordre per a aplicar la legislació comunitària aprovada respecte d'això.  
En la tramitació d'aquesta ordre s'han efectuat les preceptives consultes a les conselleries implicades, organitzacions, entitats i associacions amb interessos afectats pel contingut d'aquesta ordre. D'acord amb allò que s'ha exposat, i en virtut de les competències atribuïdes a la Conselleria d'Agricultura, Medi Ambient, Canvi Climàtic i Desenvolupament Rural pel Decret del Consell 158/2015, de 18 de setembre, pel qual aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural,  
  
  
ORDENE  
  
CAPÍTOL I  
Qüestions de caràcter general  
  
Article 1. Objecte i àmbit d'aplicació  
1. Aquesta ordre té com a objecte establir, en l'àmbit de la Comunitat Valenciana i en virtut del Reial Decret 1078/2014, de 19 de desembre, les normes de condicionalitat que hauran de complir:  
a) Les persones beneficiàries que reben pagaments directes, en virtut del Reglament (UE) número 1.307/2013, del Parlament Europeu i del Consell, de 17 de desembre de 2013, pel qual s'estableixen normes aplicables als pagaments directes als agricultors en virtut dels règims d'ajuda inclosos en el marc de la Política Agrícola Comuna, i pel qual es deroguen els Reglaments (CE) número 637/2008 i (CE) número 73/2009, del Consell.  
b) Les persones beneficiàries que reben les primes anuals en virtut dels articles 21, apartat 1, lletres a i b, 28 a 31, 33 i 34 del Reglament (UE) número 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) número 1698/2005, del Consell.  
  
c) Les persones beneficiàries que reben pagaments en virtut dels articles 46 i 47 del Reglament (UE) número 1308/2013, del Parlament Europeu i del Consell, de 17 de desembre de 2013.  
d) Les persones beneficiàries de les huit mesures de desenvolupament rural, en virtut de l'article 36, lletra a, incisos i a v, i lletra b, incisos i, iv, i v del Reglament (CE) número 1698/2005, del període anterior (2007-2013), així com a les persones beneficiàries que hagen rebut el primer pagament de la prima a l'arrancada i a la reestructuració i reconversió de la vinya, segons el que disposen els articles 85 unvicies i 103 septvicies del Reglament (CE) número 1234/2007, en els anys 2012, 2013 o 2014.  
En virtut de l'article 92 del Reglament (UE) número 1306/2013, els/les agricultors/res que participen en el règim a favor dels petits agricultors, quedaran exempts de la condicionalitat i, en particular, del seu sistema de control i de l'aplicació de penalitzacions. No obstant això, si aquests agricultors/es són al seu torn beneficiaris/es d'altres ajudes supeditades al compliment de la condicionalitat, podrien veure reduïdes les ajudes esmentades, en cas d'incompliment, encara que no es vegen afectats els pagaments directes.  
2. La present ordre és d'aplicació als titulars d'explotacions situades en tot o part en el territori de la Comunitat Valenciana que reben pagaments d'acord amb algun règim d'ajuda previst en l'apartat 1 d'aquest article.  
3. L'àmbit de compliment de la condicionalitat és el conjunt de requisits i normes que han de complir tots els/les productors/res inclosos en l'apartat 1 i que es detallen en els annexos I, II i III d'aquesta ordre, relatius als àmbits següents:  
a) Medi ambient, canvi climàtic i bona condició agrícola de la terra  
  
b) Salut pública, sanitat animal i fitosanitat  
c) Benestar animal  
Cada un dels anteriors àmbits es componen de diversos requisits o normes, sobre els quals s'efectua el control sobre la base de la relació descriptiva de fets que poden determinar incompliments i als quals s'assigna una puntuació en funció de la gravetat, abast, persistència i reiteració.  
4. Així mateix, es regula el procediment administratiu per a sol·licitar autoritzacions excepcionals en l'àmbit de medi ambient, canvi climàtic i bona condició agrícola de la terra.  
  
Article 2. Definicions  
Als efectes d'aquesta ordre, seran aplicables les definicions contingudes en el Reglament (UE) número 1306/2013, el Reglament (UE) número 1307/2013, el Reglament Delegat (UE) número 640/2014, i el Reglament d'Execució (UE) número 809/2014, el Reial Decret 1078/ 2014, de 19 de desembre, així com les següents:  
1. Acte: cada un dels reglaments i directives enumerats en l'annex II del Reglament (UE) número 1306/2013. Els actes esmentats es corresponen amb els requisits legals de gestió (RLG) indicats en els annexos I, II i III.  
2. BCAM: cada una de les bones condicions agràries i mediambientals de la terra enumerades en l'annex II del Reglament (UE) número 1306/2013.  
3. Requisit: cada un dels requisits legals de gestió en virtut del dret de la Unió mencionat en l'annex II del Reglament (UE) número 1306/2013, dins d'un acte donat, que siga diferent, quant al fons, de qualsevol altre requisit de l'acte esmentat. És a dir, cada una de les obligacions de condicionalitat derivades de qualsevol dels 13 requisits legals de gestió arreplegats en el mencionat annex II.  
4. Normes: les normes definides pels estats membres de conformitat amb l'article 94 del Reglament (UE) número 1306/2013, és a dir, cada una de les obligacions de condicionalitat derivades de qualsevol de les set BCAM incloses en l'annex II del Reglament (UE) número 1306/2013.  
5. Obligacions: les obligacions de condicionalitat són els requisits i les normes que han de verificar-se per a assegurar el compliment de la condicionalitat, i que es detallen en els annexos I, II i III. d'aquesta ordre.  
6. Incompliment: l'incompliment de les obligacions de la condicionalitat.  
7. Abast d'un incompliment: valoració de les seues repercussions, en funció de la seua extensió, determinat tenint en compte, en particular, si té grans repercussions o es limita a la mateixa explotació.  
  
8. Gravetat d'un incompliment: importància de les conseqüències d'un incompliment, tenint en compte els objectius del requisit o de la norma incomplit/da.  
9. Incompliment constatat: aquell incompliment detectat com a resultat de controls realitzats d'acord amb el Reglament Delegat (UE) número 640/2014 o després d'haver estat posats en coneixement de l'autoritat de control competent o, si és el cas, de l'organisme pagador per qualsevol altre mitjà.  
10. Persistència d'un incompliment: temps de permanència dels efectes derivats d'un incompliment o de la possibilitat de posar fi a aquests amb mitjans raonables.  
11. Incompliment reiterat: l'incompliment del mateix requisit o norma constatat més d'una vegada al llarg de tres anys naturals consecutius, a condició que la persona beneficiaria haja sigut informat d'un incompliment anterior i, segons el cas, haja tingut la possibilitat d'adoptar les mesures necessàries per a posar fi a aqueix incompliment anterior. Als efectes de la constatació de la reiteració d'un incompliment, es tindran en compte els incompliments determinats de conformitat amb el Reglament (CE) número 1122/2009 i, en concret, la BCAM 3, enumerada en l'annex II del Reglament (UE) número 1306/2013, es considerarà equivalent al RLG 2 de l'annex II del Reglament (CE) número 73/2009, en la seua versió vigent a 21 de desembre de 2013, és a dir, que es tindran en compte els incompliments detectats en els anys 2013 i 2014.  
  
12. Explotació: totes les unitats de producció i superfícies gestionades per un beneficiari.  
13. Aigües subterrànies: totes les aigües que es troben davall la superfície del sòl en la zona de saturació i en contacte directe amb el sòl o el subsòl.  
14. Tanques: alineació densa i uniforme d'arbustos que s'utilitza per a assetjar, delimitar o cobrir zones i terrenys;  
15. Llindes: banda de terreny estable que discorre paral·lela al límit de la parcel·la agrícola i la separa físicament.  
16. Ribàs: porció de terra amb elevació i declivi o en forma de talús que separa dos terrenys de cultiu que estan a distint nivell.  
17. Terrasses de retenció: els bancals de pedra seca, els ribassos proveïts de vegetació herbàcia, arbustiva o arbòria, les terrasses i rases de contorn en el cas de treball a nivell i les barreres vives vegetals perpendiculars al pendent que, per mitjà del control dels escolaments, protegeixen el sòl de l'erosió.  
18. Particularitats topogràfiques o elements del paisatge: aquells components de la parcel·la que, per les seues característiques, compleixen funcions rellevants per a mantindre el seu potencial productiu i per a conservar la fauna, la flora i el paisatge associat a l'exercici de l'activitat agrària. A efectes d'aquesta ordre tindran tal consideració:  
a) Tanques que es troben en l'interior de la parcel·la.  
b) Arbres aïllats, en filera i en grups.  
c) Llindes i ribassos. S'inclou en aquesta definició tota vegetació associada a les llindes i ribassos de la parcel·la, excepte les espècies de vegetació espontània no desitjada.  
d) Tolls, llacunes, estanys i abeuradors naturals.  
e) Illes i enclavaments de vegetació natural o roca. En el cas de porcions de vegetació natural, aquestes es troben aïllades d'altres que, en trobar-se rodejades de conreus, es veuen dificultats els moviments, les relacions i el desenvolupament de les espècies que hi viuen.  
f) Terrasses de retenció, tal com es defineix en l'apartat 17 d'aquest article.  
g) Petites construccions com clapers, murets de pedra seca, antics colomers o altres elements d'arquitectura tradicional que puguen servir de recer per a la flora i la fauna, a excepció d'aquelles construccions que puguen comportar algun risc sanitari per a la cabanya ramadera o per a la fauna silvestre.  
19. Abocament directe: introducció directa d'una substància en les aigües subterrànies.  
20. Abocament indirecte: introducció en les aigües subterrànies de substàncies filtrades a través del sòl o del subsòl.  
21. Zones d'elevat risc d'erosió: zones on la pèrdua de material edàfic per acció de l'aigua siga igual o superior a 25 t/ha per any identificades en l'Inventari Nacional d'Erosió de Sòls (2002-2012) del Ministeri de Medi Ambient, i Medi Rural i Marí.  
22. Zones vulnerables a la contaminació per nitrats: zones determinades per la Comunitat Valenciana en què s'han de complir unes mesures per a evitar la contaminació de les aigües per nitrats d'origen agrari i que figuren establides en l'Ordre de 12 de desembre de 2008, de la Conselleria d'Agricultura, Pesca i Alimentació (DOCV 5922, 29.12.2008), que ha sigut modificada per l'Ordre 10/2010, de 24 de febrer (DOCV 6223, 10.03.2010), o en la normativa posterior que puga aprovar-se. Les zones declarades vulnerables a la contaminació per nitrats s'estableixen en els següents decrets del Consell: Decret 13/2000, de 25 de gener (DOGV 3677, 31.01.2000), Decret 11/2004, de 30 de gener (DOGV 4683, 03.02.2004) i Decret 218/2009, de 4 de desembre (DOCV 6162, 10.12.2009).  
  
Article 3. Obligacions de les persones beneficiàries de determinades ajudes respecte a la condicionalitat  
1. Les persones beneficiàries d'ajudes mencionades en l'article 1 d'aquesta ordre hauran de complir el conjunt de requisits i normes que es detallen en els annexos I, II i III d'aquesta ordre, relatius als àmbits de medi ambient, canvi climàtic i bona condició agrícola de la terra, salut pública, sanitat animal i fitosanitat i benestar animal.  
2. Així mateix hauran de complir el conjunt de requisits i normes que es detallen en els annexos I, II i III d'aquesta ordre, relatius als àmbits de medi ambient, canvi climàtic i bona condició agrícola de la terra, salut pública, sanitat animal i fitosanitat i benestar animal, les persones sol·licitants a l'empara dels règims d'ajuda en el sector vitivinícola durant els tres anys següents a partir de l'1 de gener de l'any següent a l'any natural en què s'haja produït el primer pagament, en el marc dels programes de suport a la reestructuració i a la reconversió, o un any a partir de l'1 de gener de l'any següent a l'any natural en què s'haja produït el pagament esmentat, en el marc dels programes de suport a la collita en verd.  
3. La condicionalitat ha de complir-se durant tot l'any natural corresponent al de presentació de la sol·licitud d'ajudes, excepte en el cas descrit en el apartat 2 d'aquest article.  
4. Si un/a beneficiari/ària participa en el règim a favor dels petits agricultors, i no sol·licita cap de les primes esmentades en els apartats 1.b, 1.c, i 1.d de l'article 1 d'aquesta ordre, estarà exempt tant del control com de l'aplicació de penalitzacions de condicionalitat, però si participant en el règim a favor dels petits agricultors, és al seu torn un beneficiari de les primes del segon pilar o del sector vitivinícola, haurà de complir les obligacions expressades en els apartats precedents i podrà, si és el cas, ser controlat per condicionalitat, i ser penalitzat en les ajudes corresponents al desenvolupament rural o les primes a la vinya.  
  
5. El conjunt de requisits i normes que s'indiquen en els annexos I, II i III d'aquesta ordre, relatius als àmbits de medi ambient, canvi climàtic i bona condició agrícola de la terra, salut pública, sanitat animal i fitosanidad i benestar animal s'estableixen en virtut del Reial decret 1078/2014, de 19 de desembre, en els seus annexos I i II, que arrepleguen, amb caràcter bàsic, els requisits legals de gestió i les bones condicions agràries i mediambientals de la terra, respectivament, en els àmbits de salut pública, sanitat animal i fitosanitat i de benestar animal.  
  
  
CAPÍTOL II  
Control de la condicionalitat  
  
Article 4. Coordinació dels controls de la condicionalitat  
1. El Fons Espanyol de Garantia Agrària (FEGA), adscrit al Ministeri d'Agricultura, Alimentació i Medi Ambient, és l'autoritat nacional encarregada de la coordinació dels controls de la condicionalitat, en el sentit del que disposa l'article 7.4 del Reglament (UE) número 1306/2013, del Parlament Europeu i del Consell, de 17 de desembre de 2013.  
2. Per mitjà del Decret 124/2006, de 8 de setembre, del Consell, es designa l'Agència Valenciana de Foment i Garantia Agrària (AVFGA), com a organisme pagador de les ajudes del FEAGA i del FEADER a la Comunitat Valenciana. D'altra banda, per mitjà de sengles Acords de 13 de setembre de 2011, per a ajudes FEAGA, i de 26 d'abril de 2012, per a ajudes FEADER, delega en diferents direccions generals les funcions d'autorització de pagaments i la pràctica dels controls necessaris per a verificar la realitat dels fets que serveixen de base als pagaments, de conformitat amb la legislació sectorial de la Unió Europea.  
  
3. Es designa com a organisme especialitzat de control de la condicionalitat de la Comunitat Valenciana (OEC), la direcció general competent en la gestió dels pagaments directes de la PAC.  
4. L'OEC, a través del servei o unitat administrativa amb competències en matèria de controls relatius a pagaments directes, exercirà les funcions de planificació dels controls de condicionalitat, i coordinarà les tasques requerides per a la seua execució.  
5. Qualsevol unitat administrativa que, en l'exercici de les seues competències, dispose d'informació relativa al nivell de compliment de les normes de condicionalitat, haurà de facilitar la informació pertinent, així com prestar col·laboració a l'organisme especialitzat de control.  
6. Per a aconseguir l'eficiència administrativa i, de conformitat amb el principi de cooperació, les unitats administratives amb competències sectorials en els àmbits dels requisits i normes previstes en els annexos 1, 2 i 3, que duguen a terme controls basats en Pla de Control Sectorials, hauran d'efectuar les inspeccions i els controls especialitzats en les respectives matèries a requeriment de l'OEC i, si és el cas, emetre-hi els informes oportuns.  
  
Article 5. Plans de control de condicionalitat de la Comunitat Valenciana  
L'organisme pagador, a proposta de l'OEC, aprovarà el Pla de Control de Condicionalitat de la Comunitat Valenciana, ajustat als criteris generals del pla nacional i als especificats en el Reglament (CE) 1306 2013, del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrícola Comuna, i en el Decret 185/2010, de 5 de novembre (DOCV 10.11.2010), del Consell, pel qual regula el contingut i els requisits mínims dels plans de control de les ajudes finançades a càrrec del Fons Europeu Agrícola de Garantia Agrària (FEAGA), i al Fons Europeu Agrícola de Desenvolupament Rural (FEADER).  
  
L'Organisme Pagador comunicarà al FEGA, en el termini d'un mes des de l'aprovació, el Pla de Control de la Comunitat Valenciana.  
  
Article 6. Realització dels controls de condicionalitat  
1. L'OEC realitzarà, sobre els expedients corresponents a les persones beneficiàries a qui és d'aplicació aquesta ordre, controls administratius i sobre el terreny.  
2. Control administratiu. L'OEC efectuarà, sobre els expedients corresponents a les persones beneficiàries a qui és d'aplicació aquesta ordre, controls administratius, conforme estableix el pla autonòmic vigent i, en particular, els que ja s'establisquen en els sistemes de control, aplicables al requisit, norma, acte o àmbit d'aplicació de la condicionalitat respectiu, quan hi haja els mètodes adequats, com estableix l'article 96 del Reglament (UE) número 1306/2013.  
  
S'entendrà per controls administratius aquells que permeten la detecció d'incompliments, en particular la detecció automatitzada amb mitjans informàtics, inclosos els controls creuats, i que siguen realitzats sobre la base completa de les persones beneficiàries o sol·licitants a qui afecta la condicionalitat (àmbit, acte, requisit o norma en qüestió). No es consideraran controls administratius els encreuaments de bases de dades d'autoritats que realitzen controls sobre el terreny a una mostra de control per a verificar el compliment de la legislació sectorial.  
3. Controls sobre el terreny. Respecte als requisits de la condicionalitat l'OEC, sense perjudici dels controls necessaris per al seguiment dels incompliments que s'hagen posat en el seu coneixement per qualsevol altre mitjà, efectuaran controls sobre el terreny.  
L'OEC seleccionarà la mostra d'explotacions que seran objecte de control en cada exercici, d'acord amb els criteris establits en el Reglament (UE) número 1306/2013, en el Reial Decret 1078/2014, en el Decret 185/2010, de 5 de novembre (DOCV 10.11.2010), del Consell, i en el Pla de Controls de Condicionalitat, i la comunicarà a l'organisme pagador.  
Les característiques i l'amplitud dels controls s'ajustaran al que disposa l'article 71 del Reglament d'Execució (UE) número 809/2014, de la Comissió, de 17 de juliol de 2014.  
4. Quan dels controls sobre el terreny efectuats durant una campanya, es deduïsca un important grau d'incompliment en un determinat acte o norma, en el període de control següent, s'incrementarà el nombre de controls sobre el terreny que cal realitzar per a l'acte o la norma esmentats, tal com estableix l'article 68.4 del Reglament d'Execució (UE) número 809/2014, de la Comissió, de 17 de juliol de 2014. Dins d'un acte específic, l'autoritat de control competent podrà limitar l'abast d'aquests controls sobre el terreny, als requisits infringits amb major freqüència.  
5. Els controls sobre el terreny es podran anunciar a la persona beneficiaria sempre que no es comprometa l'objectiu perseguit. L'avís es limitarà al termini mínim necessari i la seua antelació no podrà ser superior a 14 dies. El control sobre el terreny es realitzarà sense avís previ quan la legislació aplicable als actes i normes que afecten la condicionalitat així ho exigisca. No obstant això, quan es tracte de controls sobre el terreny relatius a sol·licituds d'ajuda per ramat o les sol·licituds de pagament corresponents a mesures relacionades amb els animals, l'avís no podrà fer-se amb una antelació de més de 48 hores, excepte en casos degudament justificats.  
6. Mètodes de controls sobre el terreny: els controls sobre el terreny es podran realitzar per visita clàssica i per teledetecció, en la mesura que assenyale el pla de controls de la Comunitat Valenciana.  
7. L'OEC establirà un procediment que permeta avaluar el nivell de qualitat de les inspeccions de condicionalitat, llevat que, en el marc dels controls sectorials, ja s'estiga realitzant el control de qualitat esmentat. Aquests controls poden consistir en:  
a) La supervisió de les actes de control, i en aquest cas se n'haurà de deixar constància de la realització en aquelles.  
b) La repetició, per diferents tècnics independents dels qui han realitzat els controls de visita clàssica.  
8. Comunicació dels incompliments en altres àmbits: controls d'admissibilitat i SIGPAC.  
a) Sobre els controls realitzats que posen de manifest incompliments d'admissibilitat o contradiccions amb les dades que es troben en el SIGPAC o en les bases de dades d'identificació i registre animal, l'OEC ho traslladarà a les unitats administratives competents.  
b) Qualsevol incompliment detectat en els controls d'admissibilitat que constituïsca, així mateix, un incompliment de condicionalitat, encara que no haja donat lloc a una sanció en l'àmbit de l'admissibilitat, serà comunicat a l'OEC, aportant còpia de l'acta de control d'admissibilitat. També s'informarà dels règims d'ajuda en què s'ha penalitzat per admissibilitat el beneficiari, perquè l'OEC elabore un «document d'avaluació» en què, a partir de les dades subministrades, es valore la gravetat, abast, persistència i repetició dels incompliments detectats.  
  
9. En el cas que els motius d'incompliment s'hagen posat en coneixement de l'autoritat competent de control per qualsevol altre mitjà o un altre òrgan o entitat, per mitjà de controls sectorials en virtut de la legislació aplicable als actes i normes de la condicionalitat, així com qualsevol altre control sobre el terreny efectuat fora de la mostra de control de condicionalitat a què s'al·ludeix en el punt 2 de l'apartat b, s'elaborarà igualment un informe de control perquè l'OEC elabore un document d'avaluació en què, a partir de les dades subministrades, es valore la gravetat, l'abast, la persistència i repetició dels incompliments detectats.  
  
Article 7. Quadern d'explotació  
Tota explotació haurà de disposar d'un quadern d'explotació correctament emplenat, per a cada un dels conreus que es duen a terme, i haurà de contindre tota la informació que apareix en el model que es facilita en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural. En tot cas, la conselleria podrà facilitar un model per al seu ompliment.  
El quadern d'explotació haurà de ser mantingut al dia de tots els tractaments o incidències en relació amb els registres que s'hi sol·liciten. Haurà de ser presentat obligatòriament davant de qualsevol requeriment de l'Administració en el termini màxim de 48 hores, excepte cas de força major.  
El no-emplenament d'algun dels registres corresponents a l'explotació o la no-atenció del requeriment de presentació, comportarà la reducció equivalent a la màxima prevista per al cas de l'incompliment afectat pel requisit o requisits d'aplicació.  
  
Article 8. Actes de control o fitxa de camp  
1. L'execució d'un control sobre el terreny comportarà l'ompliment d'una acta o fitxa de camp que s'ajustarà al que disposa l'article 72 del Reglament d'Execució (UE) número 809/2014, de la Comissió, de 17 de juliol de 2014.  
2. L'acta de control o fitxa de camp serà firmada pel controlador i podrà ser firmada per la persona beneficiaria, el seu cònjuge o el seu representant acreditat i, si és el cas, per qualsevol altra persona present durant el control els quals, al seu torn, podran incloure les seues al·legacions.  
3. Quan el control sobre el terreny es realitze en presència del/ de la productor/a o representant, i aquest n'impedisca l'execució, es reflectirà aquest fet en l'acta o fitxa d'inspecció, ja que segons l'article 59,7 del Reglament (UE) número 1306/2013, davant d'aquesta circumstància es rebutjarà la sol·licitud d'ajuda.  
  
Article 9. Informe de control  
1. Els controls de condicionalitat realitzats, amb independència que l- agricultor/a de què es tracte haja sigut seleccionat per a un control de condicionalitat, o haja sigut controlat sobre el terreny en virtut de la legislació aplicable als actes i normes o amb motiu d'incompliments que s'hagen posat en coneixement de l'OEC per qualsevol altre mitjà, serà objecte com indica l'article 72.2 del Reglament d'Execució (UE) número 809/2014, d'un informe de control que haurà de ser elaborat per l'OEC.  
L'informe s'elaborarà sobre la base dels fets descrits en l'acta o fitxa i es demanarà, en cas necessari, les aportacions de l'inspector/a i en els controls administratius. L'OEC valorarà les observacions indicades en l'acta pel controlador, avaluarà la importància dels possibles incompliments detectats segons la seua gravetat, abast, persistència i repetició:  
a) Gravetat: importància dels seus efectes tenint en compte l'objectiu del requisit o norma (lleu, greu o molt greu).  
b) Abast: influència dels seus efectes (dins/fora de l'explotació).  
  
c) Persistència: temps de permanència dels efectes (duració inferior a un any, superior a un any però esmenables o efectes no esmenables).  
  
d) Repetició: determinació de més d'un incompliment dins d'un mateix requisit o norma (d'acord amb la classificació establida en els annexos II i III d'aquesta ordre) en un període consecutiu de tres anys.  
  
També s'hi indicarà, si és el cas, els factors que podrien donar lloc a un augment, o disminució de la possible reducció a aplicar.  
2. En l'informe haurà d'indicar-se, si no es fa en l'acta o fitxa de camp, si les disposicions relatives al requisit o la norma en qüestió deixen oberta la possibilitat de no perseguir el cas d'incompliment detectat, o els casos en què les ajudes es concedisquen d'acord amb l'article 17, apartats 5 i 6, del Reglament (UE) número 1305/2013, ajuda a joves agricultors/es que s'establisquen per primera vegada en una explotació agrícola com a titulars d'explotació respecte de les inversions realitzades, per a complir les normes de la Unió aplicables a la producció agrícola, també en matèria de seguretat laboral, que es concedeix durant un màxim de 24 mesos, a partir de la data d'establiment o l'ajuda a les inversions, per a complir els nous requisits imposats als agricultors/es pel dret de la Unió, que es concedeix durant un màxim de 12 mesos a partir de la data en què passen a ser obligatoris per a l'explotació agrícola.  
3. S'informarà l'agricultor/a de tot incompliment observat en el termini dels tres mesos posteriors a la data de l'últim control sobre el terreny.  
  
Article 10. Aplicació de reduccions o exclusions  
1. De conformitat amb el que preveu l'article 91 del Reglament (UE) número 1306/2013, del Parlament Europeu i del Consell, de 17 de desembre de 2013, quan una persona beneficiaria dels referits en l'article 1, incomplisca les obligacions de condicionalitat a què es refereix l'article 3, en qualsevol moment d'un any natural determinat, se li aplicarà una penalització si l'incompliment és el resultat d'una acció o omissió directament imputable a la persona beneficiaria que va presentar la sol·licitud d'ajuda o la sol·licitud de pagament en l'any natural esmentat, i quan l'incompliment estiga relacionat amb l'activitat agrària de la persona beneficiaria i/o afecte la superfície de la seua explotació.  
El que disposa el paràgraf anterior s'aplicarà, per al cas de les persones beneficiàries de l'ajuda a la reestructuració i a la reconversió de la vinya, quan s'haja produït l'incompliment en qualsevol moment durant un període de tres anys a partir de l'1 de gener de l'any següent a l'any natural en què s'haja produït el primer pagament, i per al cas de les persones beneficiàries dels programes de suport a la collita en verd, en qualsevol moment durant un any a partir de l'1 de gener de l'any següent a l'any natural en què s'haja produït el pagament adés esmentat.  
  
2. La penalització s'aplicarà per mitjà de la reducció o exclusió de l'import total dels pagaments previstos, d'acord amb les circulars de coordinació del FEGA, de conformitat amb l'article 99 del Reglament (UE) número 1306/2013, que s'hagen concedit o vagen a concedir-se a la persona beneficiaria esmentada:  
a) Com a conseqüència de les sol·licituds d'ajuda o les sol·licituds de pagament que haja presentat o haja de presentar en el transcurs de l'any en què s'haja descobert el cas d'incompliment; i/o,  
b) Respecte de sol·licituds a l'empara dels règims d'ajuda en el sector vitivinícola, d'acord amb els articles 46 i 47 del Reglament (UE) número 1308/2013, i respecte a la prima a l'arrancada i a la reestructuració i reconversió de la vinya, segons el que disposen els articles 85 unvicies i 103 septvicies del Reglament (CE) número 1.234/2007.  
  
L'import corresponent es dividirà per tres en els casos de l'ajuda a la reestructuració i reconversió de la vinya.  
En el cas d'una agrupació de persones d'acord amb els articles 28 i 29 del Reglament (UE) número 1305/2013, la Generalitat Valenciana podrà, per raons de proporcionalitat, aplicar el percentatge de reducció a la part de l'ajuda assignada al membre no conforme de l'agrupació.  
  
3. En els casos en què la terra es transferisca durant l'any o anys naturals de què es tracte, l'apartat 1 també serà aplicable quan l'incompliment en qüestió es puga atribuir directament a la persona a qui es va transferir la terra de cultiu o que la va transferir. No obstant això, si la persona a qui es pot atribuir directament l'incompliment ha presentat una sol·licitud d'ajuda o una sol·licitud de pagament l'any o anys naturals mencionats, la penalització s'aplicarà als imports totals dels pagaments (directes, del sector vitivinícola i primes anuals), concedits o per concedir a l'esmentada persona, en compte d'aplicar-se al total dels pagaments concedits o per concedir a la persona beneficiaria que va declarar la parcel·la en qüestió en la seua sol·licitud.  
4. No s'aplicarà la penalització quan l'incompliment afecte zones forestals si no ha sigut sol·licitada per a la superfície en qüestió alguna de les ajudes següents: reforestació i creació de superfícies forestals, pagaments a l'empara de Natura 2000 i de la Directiva Marc de l'Aigua, o serveis silvoambientals i climàtics i conservació dels boscos, d'acord amb els articles 21.1.a, 30 i 34 del Reglament (UE) número 1305/2013, del Parlament Europeu i del Consell, de 17 de desembre de 2013.  
  
5. El càlcul i l'aplicació de penalitzacions s'ajustaran al que disposen els articles 39 i 40 del Reglament Delegat (UE) número 640/2014, de la Comissió, d'11 de març de 2014, i els articles 73, 74 i 75 del Reglament d'Execució (UE) número 809/2014, de la Comissió, de 17 de juliol de 2014 i article 8.1 del Reial Decret 1078/2014.  
  
6. L'organisme pagador no imposarà cap reducció, en els casos que les disposicions relatives al requisit o la norma en qüestió deixen oberta la possibilitat de no perseguir l'incompliment detectat, o en els casos en què es concedisca:  
a) L'ajuda als/les joves agricultors/res que s'establisquen per primera vegada en una explotació agrícola com a titulars d'explotació respecte de les inversions realitzades per a complir les normes de la Unió aplicables a la producció agrícola, també en matèria de seguretat laboral, que es concedeix durant un màxim de 24 mesos a partir de la data d'establiment.  
b) L'ajuda a les inversions per a complir els nous requisits imposats als/les agricultors/es pel dret de la Unió, que es concedeix durant un màxim de 12 mesos a partir de la data en què passen a ser obligatoris per a l'explotació agrícola.  
7. Als efectes del paràgraf segon de l'apartat 2 de l'article 99 del Reglament (UE) número 1306/2013, del Parlament Europeu i del Consell, de 17 de desembre de 2013, s'estableix un sistema d'alerta ràpida que s'aplicarà, en els casos degudament justificats, als incompliments de gravetat lleu que no tinguen repercussió fora de l'explotació i dels quals no es deriven efectes o el seu temps de permanència siga menor d'un any, que no donaran lloc a una reducció o exclusió. Els casos d'incompliment que comporten riscos directes per a la salut pública o la sanitat animal sempre donaran lloc a una reducció o una exclusió. Igualment, els incompliments en què no siga possible aplicar una mesura correctora no es beneficiaran del sistema d'alerta ràpida (normes 13, 29 i 21).  
En tot cas, dins d'un termini de tres mesos posteriors a la data del control sobre el terreny, s'informarà l'agricultor/a de l'incompliment i de l'obligació d'adoptar mesures correctores, tret que les haja adoptades immediatament. En el cas que un control posterior, dins d'un període consecutiu de tres anys naturals, establisca que l'incompliment no s'ha esmenat en el termini de tres mesos des de la comunicació, s'aplicarà una reducció de com a mínim l'1 % amb caràcter retroactiu respecte a l'any de la detecció de l'incompliment en què es va aplicar el sistema d'alerta ràpida. El càlcul de la penalització tindrà en compte la reiteració de l'incompliment que haja sigut corregit per la persona beneficiaria en el termini fixat, no es considera un incompliment als efectes de reiteració.  
8. L'OEC, una vegada finalitzats els controls, a partir de les actes i dels informes de control, avaluarà d'acord amb el que estableix la normativa vigent, les reduccions i exclusions a realitzar en els expedients amb incompliments, i comunicarà a l'organisme pagador la proposta esmentada. L'organisme pagador valorarà la proposta i comunicarà la decisió adoptada a l'OEC perquè en faça la notificació a les persones interessades.  
9. El 25 % dels imports resultants de les reduccions efectuades per incompliments de la condicionalitat, en aplicació de l'article 100 del Reglament (UE) número 1306/2013, del Parlament Europeu i del Consell, de 17 de desembre de 2013, correspondran a la Comunitat Valenciana de forma proporcional a les quanties retingudes en cada una d'elles.  
  
10. En virtut del que estableix l'article 66 del Reglament d'Execució (UE) número 809/2014, de la Comissió, de 17 de juliol de 2014, sobre el pagament de l'ajuda en relació amb els controls de la condicionalitat, quan els controls esmentats no puguen concloure's abans de realitzar el pagament de les ajudes i primes anuals a què es refereix l'article 92 del Reglament (UE) número 1306/2013, del Parlament Europeu i del Consell, de 17 de desembre de 2013, la quantitat que la persona beneficiaria haurà de pagar com a resultat de la penalització es recuperarà de conformitat amb l'article 7 del reglament d'Execució (UE) número 809/2014, de la Comissió, de 17 de juliol de 2014, relatiu a la recuperació de pagaments indeguts, o per mitjà de compensació.  
  
Article 11. Notificació  
Una vegada que l'Organisme Pagador haja comunicat a l'OEC les reduccions i exclusions que siguen d'aplicació a les persones beneficiàries de les ajudes descrites en l'article 1 d'aquesta ordre, per a les quals s'hagen detectat incompliments en algun dels requisits i normes referits en l'annex I, II i III, per part de l'OEC es notificarà als interessats la relació d'incompliments detectats així com la reducció de les ajudes sol·licitades, i se'ls concedirà un termini per a la presentació de qualsevol document i justificants que consideren oportú com a al·legació als fets constatats, que seran valorats per part de l'OEC prèviament a la resolució en què es determinarà l'import definitiu de la reducció o exclusió.   
  
  
CAPÍTOL III  
Procediment per a sol·licitar les excepcions  
  
Article 12. Procediment per a sol·licitar les excepcions  
1. Sol·licituds  
Podran sol·licitar-se les excepcions següents:  
a) Arrancada de llenyosos de secà en pendent (annex IV).  
b) Crema de restolls en cereals, lleguminoses i proteaginoses (annex V).  
c) Eliminació o modificació de particularitats topogràfiques o elements del paisatge (annex VI).  
2. Termini i lloc de presentació  
a) El termini de presentació de les sol·licituds d'excepció previstes en l'apartat anterior, romandrà obert tot l'any. No obstant això, les sol·licituds que hagen tingut registre d'entrada després de la notificació o realització d'un control sobre el terreny no seran tingudes en compte per a l'any en curs, i tindrà efectes la resolució corresponent per al següent any.  
b) Les sol·licituds dirigides a les direccions territorials, es presentaran preferentment, en les direccions territorials d'Agricultura, Medi Ambient, Canvi Climàtic i Desenvolupament Rural o en les oficines comarcals (OCAPA) dependents d'aquestes, sense perjudici del que disposa la legislació de procediment administratiu comú vigent.  
  
3. Tramitació  
Una vegada rebudes les sol·licituds, la direcció territorial corresponent procedirà al seu examen i realitzarà els controls que siguen necessàries per a elaborar la corresponent resolució.  
En el cas de crema de restolls en cereals, lleguminoses i proteaginoses serà preceptiva l'autorització de la unitat administrativa competent en matèria de medi ambient i protecció contra incendis.  
4. Resolució  
Es delega en el titular de la corresponent direcció territorial, les resolucions d'excepció motivada, que es notificaran de forma legal.  
  
El termini màxim per a resoldre i notificar la resolució serà de sis mesos des de la data d'entrada de la sol·licitud en el registre de l'òrgan competent per a la seua tramitació. Transcorregut el termini esmentat, les persones beneficiàries podran entendre estimades les seues sol·licituds per silenci administratiu, conforme a l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIONS ADDICIONALS  
  
Primera. Organisme pagador  
D'acord amb el que estableix el Decret 123/2006, de 8 de setembre, del Consell, pel qual s'aprova i regula l'Estatut de l'Agència Valenciana de Foment i Garantia Agrària (d'ara en avant AVFGA), i el Decret 124/2006, de 8 de setembre del Consell, es designa aquella com l'organisme pagador, la qual serà la competent per a aprovar la proposta del càlcul de les reduccions i exclusions previstes en el Reglament (UE) número 1306/2013, del Parlament Europeu i del Consell, de 17 de desembre de 2013.  
  
Segona. Regla de no-despesa  
La implementació i el posterior desplegament d'aquesta ordre no podrà tindre cap incidència en la dotació de tots i cada un dels capítols de despeses assignats a la conselleria competent en matèria de agricultura, en la data de publicació d'aquesta i, en tot cas, haurà de ser atés amb els mitjans personals i materials de la conselleria esmentada.  
  
  
DISPOSICIÓ DEROGATÒRIA   
  
Única. Derogació normativa  
Es deroga l'Ordre 11/2012, d'1 d'agost, de la Conselleria d'Agricultura, Pesca, Alimentació i Aigua, per la qual es regula l'aplicació de la condicionalitat i s'estableixen els requisits legals de gestió i les bones condicions agràries i mediambientals a la Comunitat Valenciana.  
  
Així mateix, queden derogades totes les disposicions que del mateix rang o d'un rang inferior s'oposen al que disposa aquest decret.  
  
  
DISPOSICIONS FINALS   
  
Primera. Facultat de desplegament  
Es faculta el titular de la direcció general competent en matèria de desenvolupament rural i Política Agrària Comuna, perquè dicte les disposicions necessàries per a l'aplicació i el desplegament d'aquesta ordre.  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 6 d'abril de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO.  
  
  
ANNEX I  
Compliment dels requisits o normes corresponents   
a l'àmbit de medi ambient, canvi climàtic   
i bones condicions agrícoles de la terra  
  
Requisit legal de gestió 1. Directiva 91/676/CEE, del Consell, de 12 de desembre de 1991, sobre protecció de les aigües contra la contaminació produïda per nitrats procedents de fonts agràries.  
S'hi apliquen els articles 4 i 5 de la Directiva: compliment de les mesures establides en els programes d'actuació en les explotacions agrícoles i ramaderes situades en zones declarades per la Generalitat Valenciana com a zones vulnerables.  
Requisit 1. Que l'explotació disposa d'un quadern d'explotació, correctament omplit, per a cada un dels conreus que s'hi duen a terme, superfícies cultivades, data de sembra i de recol·lecció. Es comprovarà que es porten les fitxes de registre de fertilització nitrogenada establides que hauran de contindre com a mínim les dades següents:  
  
1. Data d'adobament  
2. Parcel·la  
3. Tipus d'adobament  
4. Riquesa de nitrogen  
5. Quantitat aportada  
A més, haurà de registrar-se la data de reg, dosi d'adobament, el volum d'aigua utilitzat en cada reg, la procedència de l'aigua i la concentració de nitrats presents en l'aigua (mg/l).  
També s'haurà de registrar la informació sobre aplicacions de llots tractats realitzades d'acord amb la normativa reguladora de la utilització de fangs de depuració en el sector agrari.  
Requisit 2. Que l'explotació disposa de depòsits de capacitat suficient i estancs per a l'emmagatzematge d'ensitjaments així com de fems i efluents diversos (aigües brutes de llavats, neteges, efluents d'ensitjaments, etc.) o, si és el cas, que disposa de la justificació del sistema de la seua retirada de l'explotació. La capacitat mínima d'emmagatzematge de fem no transformat (sòlid o líquid) serà la quantitat de fem produïda en l'explotació durant tres mesos. La capacitat d'emmagatzematge podrà ser inferior quan es demostre que el fem es gestiona fora de l'explotació agrària de manera que no es provoquen danys al medi ambient.  
  
Requisit 3. Respectar els períodes establits en el programa d'actuació aplicable en les zones vulnerables a la contaminació per nitrats procedents de fonts agràries, designades a la Comunitat Valenciana, en què està prohibida l'aplicació de determinats tipus de fertilitzants.  
  
Segons el programa d'actuació per a zones vulnerables a la Comunitat Valenciana, es tracta dels mesos compresos entre novembre i febrer per a explotacions de cítrics i fruiters.  
Requisit 4. Respectar les quantitats màximes de fem per hectàrea i d'altres productes fertilitzants nitrogenats establides en el programa d'actuació, aplicable en les zones vulnerables a la contaminació per nitrats procedents de fonts agràries designades a la Comunitat Valenciana (O 12.12.2008, de la Conselleria d'Agricultura, Pesca i Alimentació). La quantitat màxima de fem a aplicar és aquella que continga 170 kg de N/ha a l'any, i la quantitat total de productes fertilitzants aportats no ha de superar la dosi calculada en funció de les característiques de l'explotació, les necessitats del cultiu i les pràctiques de reg, tal com s'estableix en el programa d'actuació.  
  
Requisit 5. No aplicar productes fertilitzants en menys de 3 m de distància de qualsevol curs o massa d'aigua. S'exceptua de l'aplicació d'aquest punt el cultiu d'arròs.  
No aplicar productes fertilitzants minerals nitrogenats a menys de 50 metres de distància al voltant d'un pou, brollador, curs o massa d'aigua, destinat a l'obtenció d'aigua potable.  
Respecte als productes fertilitzants orgànics, les aplicacions no han d'efectuar-se a distàncies menors de 50 metres de cursos o masses d'aigua naturals i a conduccions o depòsits d'aigua potable o de 200 metres en els casos d'un pou, brollador, curs o massa d'aigua, destinat a l'obtenció d'aigua potable.  
Requisit 6. Respectar la prohibició d'aplicar fertilitzants nitrogenats en parcel·les amb pendent mitjà superior al 15 % dedicades a conreus llenyosos i en aquelles amb pendent mitjà superior al 10 % de conreus herbacis, excepte en aquelles en què se seguisquen tècniques de cultiu que atenguen específicament la lluita contra l'erosió, com ara bancals, terrasses, conreu de conservació, conreu perpendicular a la línia de màxim pendent, o s'hi realitzen tècniques d'aplicació que asseguren que no es produeixen pèrdues de nitrogen com són l'enterrament de l'adob de fons o aplicar-lo en cobertora amb el cultiu ja establit.  
  
  
BCAM 1. Creació de franges de protecció en els marges dels rius  
  
Als efectes de les normes incloses en aquest punt, es considerarà la definició de fertilitzants de l'apartat e de l'article 2 de la Directiva 91/676/CEE, del Consell, de 12 de desembre de 1991.  
Norma 7. Que en els marges dels rius, llacs i llacunes, considerats a partir de la ribera, no s'apliquen fertilitzants en una franja de tres metres. En les franges esmentades no hi ha producció agrícola, excepte els conreus llenyosos que ja estiguen implantats.  
Es permetrà la realització de labors superficials de manteniment, per a evitar la proliferació de plagues i malalties que constituïsquen un risc sanitari per als conreus adjacents.  
S'exceptuen de l'aplicació d'aquesta norma els conreus d'arròs.  
Norma 8. Que es respecta, si és el cas, la resta de requisits relatius a les condicions d'aplicació de fertilitzants a terres pròximes a cursos d'aigua establits en el Codi de Bones Pràctiques Agràries, o una altra normativa respecte d'això que establisca la Generalitat Valenciana.  
A més, en les franges esmentades es respectaran, si és el cas, la resta de requisits relatius a les condicions d'aplicació de fertilitzants a terres pròximes a cursos d'aigua a què es refereix el punt A4 de l'annex II de la Directiva 91/676/CEE, del Consell, de 12 de desembre de 1991, relativa a la protecció de les aigües contra la contaminació produïda per nitrats utilitzats en l'agricultura.  
Norma 9. Que en els marges dels rius, llacs i llacunes, considerats a partir de la ribera, no s'apliquen productes fitosanitaris en una franja de 5 metres d'ample sense perjudici d'una limitació major inclosa en l'etiqueta dels mateixos productes.  
S'exceptuen de l'aplicació d'aquesta norma els conreus d'arròs.  
BCAM 2. Compliment dels processos d'autorització de l'ús de l'aigua de reg  
Norma 10. En superfícies de regadiu, l'agricultor/a acredita el seu dret d'ús d'aigua de reg per mitjà del corresponent document administratiu expedit per l'Administració hidràulica competent, o per qualsevol altre títol que en justifique l'ús privatiu.  
  
BCAM 3. Protecció de les aigües subterrànies contra la contaminació: prohibició d'abocaments directes en les aigües subterrànies i mesures per a prevenir la contaminació indirecta de les aigües subterrànies, per mitjà de l'abocament sobre el terreny i la filtració a través del sòl de substàncies perilloses, tal com s'enumeren en l'annex de la Directiva 80/68/CEE, del Consell, de 17 de desembre de 1979, relativa a la protecció de les aigües subterrànies contra la contaminació causada per determinades substàncies perilloses, en la seua versió en vigor en el seu últim dia de vigència, en la mesura que tinga relació amb l'activitat agrícola.  
Norma 11. Els/les agricultors/es no han d'abocar de forma directa o indirecta les substàncies de la llista I de la Directiva 80/68/CEE, del Consell, de 17 de desembre de 1979 (compostos organohalogenats i substàncies que puguen originar compostos semblants en el medi aquàtic, compostos organofosforats, compostos orgànics d'estany, substàncies que posseïsquen un poder cancerigen, mutagen o teratogen en el medi aquàtic o a través d'aquest, mercuri i compostos de mercuri, cadmi i compostos de cadmi, olis minerals i hidrocarburs i cianurs), com ara refrigerants, dissolvents, plaguicides, fitosanitaris, bateries, hidrocarburs, olis de motor, etc.  
Norma 12. Els/les agricultors/es no han d'abocar, llevat que s'obtinga autorització, de forma directa o indirecta, les substàncies de la llista II de la Directiva 80/68/CEE, del Consell, de 17 de desembre de 1979 (metal·loides, determinats metalls i els seus compostos, biocides i els seus derivats que no figuren en la llista I, substàncies que tinguen un efecte perjudicial en el sabor i/o l'olor de les aigües subterrànies, així com els compostos que puguen originar les substàncies esmentades en les aigües, i les tornen no aptes per al consum humà, compostos orgànics de silici tòxics o persistents i substàncies que puguen originar aquests compostos en les aigües, excepte aquells que siguen biològicament innocus o que es transformen ràpidament en l'aigua en substàncies innòcues, compostos inorgànics de fòsfor elemental, fluorurs, amoníac i nitrits); adobs, fems, herbicides, etc.  
  
BCAM 4. Cobertura mínima del sòl  
Conreus herbacis  
Norma 13. En les parcel·les agrícoles de secà que se sembren amb conreus herbacis d'hivern, no s'haurà de llaurar amb volteig el sòl, entre la data de recol·lecció de la collita anterior i l'1 de setembre, data que s'estableix com a referència de l'inici de la presembra, excepte per a realitzar conreus secundaris, llevat que la Generalitat Valenciana establisca una altra data d'inici de pre-sembra més adaptada a les seues condicions locals.  
No obstant això, per a afavorir la implantació de la coberta vegetal amb conreus herbacis i per raons agronòmiques, com les dobles collites, climàtiques i de tipologia de sòls, es podran establir en certes zones dates d'inici de presembra més adaptades a les seues condicions locals, així com tècniques adequades de conreu, infiltració d'aigua estancada i incorporació de matèria orgànica amb fins de fertilització.  
  
Conreus llenyosos  
Norma 14. En el cas de conreus llenyosos en pendent igual o superior al 15 %, llevat que el pendent real del recinte estiga compensat per mitjà de terrasses o bancals, caldrà mantindre una coberta vegetal d'amplària mínima d'1 metre en els carrers transversals a la línia de màxima pendent, o en els carrers paral·lels a aquesta línia, quan el disseny de la parcel·la o el sistema de reg impedisquen el seu establiment en l'altra direcció.  
No obstant això, en el moment en què puga competir amb el cultiu o n'impossibilite la recol·lecció, la coberta podrà eliminar-se per mitjà de mètodes químics o mecànics, i podrà ser incorporada per mitjà d'una llaurada superficial, respectant en tot cas el que estableix l'apartat relatiu a conreus llenyosos de la BCAM 5.  
El que disposa el paràgraf anterior no serà aplicable en el cas de parcel·les de cultiu de superfície igual o inferior a una hectàrea, en el cas de parcel·les de cultiu irregulars o allargades la dimensió mínima de les quals, en el sentit transversal al pendent, siga inferior a 100 metres en qualsevol punt de la parcel·la.  
Norma 15. No es podrà arrancar cap peu de conreus llenyosos situats en recintes de pendent igual o superior al 15 %, llevat que siga objecte de reposició, amb l'autorització prèvia per l'autoritat competent d'acord amb el model arreplegat en l'annex IV, segons el procediment establit en l'article 12 d'aquesta ordre, en aquelles zones en què s'establisca, i en aquests casos respectar les normes destinades a la seua reconversió cultural i varietal i als canvis de cultiu o aprofitament.   
El que disposen les normes 14 i 15 no serà aplicable quan el pendent real del recinte estiga compensat per mitjà de terrasses o bancals.   
  
Terres de guaret  
Norma 16. En les terres de guaret es realitzaran pràctiques agronòmiques tradicionals de la zona, tècniques de conreu mínim o es mantindrà una coberta vegetal adequada a partir de flora espontània o per mitjà de la sembra d'espècies millorants.  
Manteniment  
Norma 17. Les parcel·les en què no es realitze activitat agrària s'han de mantindre d'acord amb les normes locals reguladores de la situació esmentada.  
A aquest efecte, serà obligatori el manteniment d'aquestes parcel·les en condicions apropiades, per mitjà del control de la vegetació espontània no desitjada.  
L'obligació esmentada quedarà sense efecte únicament en aquelles campanyes excepcionals en què, com a conseqüència de les condicions meteorològiques adverses, haja resultat impossible procedir-ne a l'eliminació.  
  
BCAM 5. Gestió mínima de les terres que reflectisca les condicions específiques locals per a limitar l'erosió  
Conreus herbacis  
Norma 18. En les superfícies que es destinen a conreus herbacis, no haurà de llaurar-se amb volteig la terra en la direcció del màxima pendent quan, en els recintes cultivats, el pendent siga igual o superior al 15 %, llevat que el pendent real del recinte estiga compensat per mitjà de terrasses o bancals.  
Conreus llenyosos  
Norma 19. En conreus llenyosos no haurà de llaurar-se amb volteig a favor del pendent la terra en recintes amb pendents iguals o superiors al 15 per cent, llevat que el pendent real del recinte estiga compensat per mitjà de terrasses o bancals, s'adopten formes especials de cultiu com el cultiu en faixes, es practique conreu mínim o de conservació, o es mantinga una cobertura de vegetació total del sòl. En cas que hi haja bancals, serà obligatori evitar qualsevol tipus de llaurada que afecte l'estructura dels talussos existents.  
El que disposen les normes 18 i 19 no serà aplicable en els casos següents:  
a) Parcel·les de cultiu de superfície igual o inferior a una hectàrea.  
b) Parcel·les de cultiu irregulars o allargades la dimensió mínima de les quals, en el sentit transversal al pendent, siga inferior a 100 metres en qualsevol punt de la parcel·la.  
En tots els supòsits, la implantació del cultiu es farà el més ràpidament possible, per a evitar que el sòl puga veure's afectat per l'erosió.  
  
  
BCAM 6. Manteniment del nivell de matèria orgànica en el sòl per mitjà de pràctiques adequades, inclosa la prohibició de cremar els restolls, excepte per raons fitosanitàries  
Norma 20. No podran cremar-se restolls en el territori de la Comunitat Valenciana excepte per raons fitosanitàries, a excepció dels restolls i restes de collita d'arròs, dacsa i melca cultivats en regadiu i en sòls saturats de matèria orgànica, com és el cas de les marjals.  
  
En tot cas, haurà de sol·licitar-se l'autorització per a la crema (model en annex V).  
Hauran de complir-se a més les normes establides en matèria de prevenció d'incendis i, en particular, haurà de respectar-se una distància de 500 metres al voltant dels terrenys forestals en els dies i zones amb nivell 3 de preemergència per risc d'incendis forestals o normes que hi dicte la conselleria competent.  
En el cas de conreus situats en espais subjectes a alguna figura legal de protecció ambiental, l'autorització de crema excepcional estarà supeditada a informe favorable de l'autoritat ambiental competent en la zona protegida, la qual a més assenyalarà les condicions concretes en què haurà de realitzar-se de la crema, sense perjudici de l'obligació de complir les normes generals en matèria de prevenció d'incendis.  
  
Norma 21. L'eliminació de les restes de collita dels conreus herbacis o de la poda de conreus llenyosos, haurà de realitzar-se sempre d'acord amb la normativa mediambiental vigent, tenint en compte el que estableix la Llei 3/1993, Forestal de la Comunitat, i el Decret 98/1995, de 16 de maig, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, així com la normativa que la desplega. Com a norma, per a incrementar la incorporació de matèria orgànica en el sòl i per a millorar la seua estructura, haurà de promoure's el colgament dels restolls.  
  
La crema, que haurà de ser autoritzada, estarà condicionada al compliment de les normes establides en matèria de prevenció d'incendis i, en particular, la relativa a la prohibició d'encendre foc en la franja de 500 m que rodeja els terrenys forestals en els dies i zones catalogats amb nivell 3 de preemergència per risc d'incendis forestals (situació de preemergència amb grau de perillositat extrem).  
Requisit legal de gestió 2. Directiva 2009/147/CE, del Parlament Europeu i del Consell, de 30 de novembre de 2009, relativa a la conservació de les aus silvestres.  
S'apliquen els articles 3.1, 3.2.b, 4.1, 4.2. i 4.4 de la Directiva: preservar els espais que constituïsquen els hàbitats naturals de les espècies d'aus migratòries, amenaçades i en perill d'extinció.  
  
Requisit 22. Que els agricultors no duen a terme canvis que impliquen l'eliminació o transformació de la coberta vegetal, sense la corresponent autorització de l'administració, quan siga preceptiva.  
  
Requisit 23. Que l'agricultor no ha alçat edificacions ni ha dut a terme modificacions de camins sense autorització de l'administració, quan siga preceptiva.  
Requisit 24. Que no es depositen, més enllà del bon ús necessari, o abandonat en l'explotació envasos, plàstics, cordes, oli o gasoil de la maquinària, estris agrícoles en mal estat o un altre producte biodegradable o no biodegradable.  
  
  
Requisit legal de gestió 3. Directiva 92/43/CEE, del Consell, de 21 de maig de 1992, sobre la conservació dels hàbitats naturals i de la fauna i flora silvestres les espècies de la qual es detallen en l'annex II.  
S'hi apliquen els articles 6.1 i 6.2 de la Directiva: conservació d'hàbitats i espècies de la Xarxa Natura 2000.  
Requisit 25. Actuacions en zones d'especial conservació. Que en les explotacions ubicades en zones afectades per plans de recuperació i conservació d'espècies amenaçades, es compleix el que aquests estableixen sobre ús il·legal de substàncies tòxiques, l'electrocució, etc.  
Requisit 26. Que, si en l'explotació s'ha realitzat una actuació, ja siga, pla, programa o projecte, que requereix el sotmetiment, segons la normativa nacional i/o regional aplicable, a avaluació ambiental estratègica o avaluació d'impacte ambiental, es disposa del corresponent certificat de no afecció a Natura 2000, la declaració d'impacte ambiental, i aquells documents que siguen preceptius en els procediments esmentats. Alhora que, si és el cas, s'hi han executat les mesures preventives, correctores i/o compensatòries indicades per l'òrgan ambiental.  
  
  
BCAM 7. Manteniment de les particularitats topogràfiques i prohibició de tallar tanques i arbres durant la temporada de cria i reproducció de les aus  
Norma 27. No s'han alterat les particularitats topogràfiques o elements del paisatge definits en l'article 2 d'aquesta ordre, excepte en el cas de comptar amb autorització expressa de l'autoritat competent, d'acord amb el model de sol·licitud de l'annex VI.  
No obstant això, tenint en compte que els elements del paisatge protegits formen part de la superfície admissible de la parcel·la agrícola en què estiguen ubicats, s'estableixen els següents límits màxims, i possibles casos específics:   
a) Tanques d'una amplària de fins a 10 m.   
b) Arbres en grups que ocupen una superfície màxima de 0,3 ha.  
c) Llindes d'una amplària de fins a 10 metres.  
d) Tolls, llacunes, estanys i abeuradors naturals de fins a un màxim de 0,1 ha. No es consideraran els depòsits de formigó, o materials plàstics ni les basses revestides.  
e) Illes i enclavaments de vegetació natural o roca: fins a un màxim de 0,1 ha  
f) Terrasses d'una amplària, en projecció horitzontal, de fins a 10 metres.  
g) Clapers, xicotetes construccions com ara murets de pedra seca, antics colomers o altres elements d'arquitectura tradicional que puguen servir de recer per a la flora i la fauna.  
S'exceptuen de l'obligació establida en el primer paràgraf, la construcció de parades per a correcció de rambles, sequioles i bancals, així com les operacions de refinació de terres que es realitzen en aquelles parcel·les que es vulguen dedicar al cultiu de l'arròs i altres de regadiu.  
  
Norma 28. Que es respecta la prohibició de tallar tant tanques com arbres durant la temporada de cria i reproducció de les aus (mesos de març a juliol), llevat d'autorització expressa de l'autoritat mediambiental.  
ANNEX II  
Compliment dels requisits corresponents a l'àmbit de salut pública, sanitat animal i fitosanitat  
  
Requisit legal de gestió 4. Reglament (CE) número 178/2002, del Parlament Europeu i del Consell, de 28 de gener de 2002, pel qual s'estableixen els principis i requisits generals de la legislació alimentària, es crea l'Autoritat Europea de Seguretat Alimentària i es fixen procediments relatius a la seguretat alimentària.  
S'hi apliquen els articles següents del reglament:  
1) Article 14: els productes de l'explotació destinats a ser comercialitzats com a aliments han de ser segurs.  
2) Article 15: comprovar que en les explotacions ramaderes destinades a la producció d'aliments no existeixen ni hom dóna als animals pinsos que no siguen segurs.  
3) Article 17.1 (\*): sobre higiene dels productes alimentaris i dels pinsos (desplegat pels reglaments (CE) número 852/2004 i 183/2005, i sobre higiene dels productes d'origen animal (desplegat pel reglament (CE) número 853/2004).  
4) Article 18: traçabilitat. Identificació dels operadors que han subministrat a una explotació pinsos, aliments, animals per a producció d'aliments, o substàncies destinades a ser incorporades a un pinso o a un aliment i identificació dels operadors a qui l'explotació ha subministrat els seus productes.  
5) Article 19 i 20: responsabilitats dels explotadors d'empreses de pinsos/aliments.  
  
(\*) En la seua aplicació, en particular, en virtut de:  
1) Article 14 del R 470/2009 i annex del R 37/2010.  
2) Reglament (CE) número 852/2004: article 4, apartat 1, i annex I, part A, II.4, lletres g, h, j; 5, lletres f i h; 6; III.8, lletres a, b, d i e; 9, lletres a i c.  
3) Reglament (CE) número 853/2004: article 3, apartat 1, i annex III, secció IX, capítol 1 I.1, lletres b, c, d i e; I.2, lletra a, incisos i, ii, iii, lletra b, incisos i i ii, i lletra c; I.3; I.4; I.5; II.A, números 1, 2, 3, 4; II.B, 1, lletres a i d; 2, 4, lletres a i b, annex III, secció X, capítol 1.1.  
  
4) Reglament (CE) número 183/2005: article 5, apartat 1, i annex I, part A, I.4, lletres e i g; II.2, lletres a, b i e; article 5, apartat 5, i annex III, números 1 i 2; article 5, apartat 6.  
5) Reglament (CE) número 396/2005: article 18.  
  
Requisit 29. Que els productes de l'explotació destinats a ser comercialitzats com a aliments siguen segurs, que no presenten en particular signes visibles d'estar putrefactes, deteriorats, descompostos o contaminats per una matèria estranya o d'una altra forma.  
Requisit 30. Que en les explotacions ramaderes destinades a la producció d'aliments, ni hi ha ni es dóna als animals pinsos que no siguen segurs. Els pinsos han de procedir d'establiments registrats i/o autoritzats d'acord amb el Reglament (CE) número 183/2005, i han de respectar-se les indicacions de l'etiquetatge.  
Requisit 31. Que s'han pres precaucions en introduir nous animals per a prevenir la introducció i propagació de malalties contagioses transmissibles als éssers humans a través dels aliments, i en cas de sospita de focus d'aquestes malalties, que s'ha comunicat a l'autoritat competent.  
  
Requisit 32. Que s'emmagatzemen i manegen els residus i les substàncies perilloses per separat i de forma segura per a evitar la contaminació. Hi queda inclosa la gestió de cadàvers.  
Requisit 33. Que s'utilitzen correctament els additius per a pinsos, els medicaments veterinaris i els biocides (utilitzar productes autoritzats i respectar l'etiquetatge i les receptes).  
Requisit 34. Que s'emmagatzemen els pinsos separats d'altres productes no destinats a alimentació animal (químics o d'una altra naturalesa).  
Requisit 35. Que els pinsos medicats i els no medicats s'emmagatzemen i manipulen de manera que es reduïsca el risc de contaminació encreuada o d'alimentació d'animals amb pinsos no destinats a aquests.  
  
Requisit 36. Que es disposa dels registres relatius a:  
La naturalesa, quantitat i origen dels pinsos i altres productes utilitzats en l'alimentació animal, per a la qual cosa es conservaran les corresponents factures, la quantitat i destinació de cada eixida de pinsos o d'aliments destinats a animals, inclosos els grans, registre de tractaments veterinaris, indicant les seues dates d'administració i períodes de retirada, és suficient conservar les corresponents receptes veterinàries, els resultats de totes les anàlisis pertinents efectuades en plantes, animals o altres mostres que tinguen importància per a la salut humana, així com qualsevol informe rellevant obtingut per mitjà de controls als animals o productes d'origen animal, quan corresponga, l'ús de llavors modificades genèticament, ús de fitosanitaris i biocides (O APA 326/2007, i RD 1311/2012).  
Requisit 37. Que les explotacions estiguen qualificades d'indemnes o oficialment indemnes per a brucel·losi ovina i caprina, i bovina, o oficialment indemnes en cas de tuberculosi bovina i de caprins mantinguts amb bovins (en cas de tindre en l'explotació femelles diferents de vaques, ovelles i cabres, susceptibles de patir aquestes malalties, han d'estar sotmeses al programa d'eradicació nacional), i que les explotacions que no siguen qualificades, se sotmeten als programes nacionals d'eradicació, donen resultats negatius a les proves oficials de diagnòstic, i la llet és tractada tèrmicament. En el cas d'ovins i caprins, la llet ha de sotmetre's a tractament tèrmic, o ser usada per a fabricar formatges amb períodes de maduració superiors a dos mesos.  
  
Requisit 38. Que la llet ha sigut tractada tèrmicament si procedeix de femelles distintes del vaquí, oví i caprí, susceptibles de patir aquestes malalties, que hagen donat negatiu en les proves oficials, però en el ramat de les quals s'haja detectat la presència de la malaltia.  
  
Requisit 39. En explotacions en què s'haja diagnosticat tuberculosi bovina (o del caprí mantingut amb bovins) o brucel·losi bovina o de l'oví-caprí, als efectes del control oficial per part de l'Administració, el productor disposa i utilitza un sistema per a separar la llet dels animals positius de la dels negatius i no destinar la llet dels positius a consum humà.  
Requisit 40. Que els animals infectats per les malalties esmentades en els punts anteriors estan correctament aïllats, per a evitar un efecte negatiu en la llet dels altres animals.  
Requisit 41. Que els equips de munyiment i els locals en què la llet és emmagatzemada, manipulada o refredada estan situats i construïts de manera que es limita el risc de contaminació de la llet.  
Requisit 42. Que els llocs destinats a l'emmagatzematge de la llet estan protegits contra les feristeles, clarament separats dels locals en què estan estabulats els animals i disposen d'un equip de refrigeració adequat, per a complir les exigències de temperatura.  
  
Requisit 43. Que les superfícies dels equips que estan en contacte amb la llet (utensilis, recipients, cisternes, etc.), destinats al munyiment i arreplega, són fàcils de netejar, de desinfectar i es mantenen en bon estat. Després d'utilitzar-se, les superfícies esmentades es netegen i, en cas necessari, es desinfecten. Els materials han de ser llisos, llavables i no tòxics.  
Requisit 44. Que el munyiment es realitza a partir d'animals en bon estat de salut i de manera higiènica. En particular: abans de començar-se el munyiment, els mugrons, les mamelles i les parts contigües estan netes i sense ferides ni inflamacions, els animals sotmesos a tractament veterinari que puga transmetre residus a la llet estan clarament identificats, els animals sotmesos a tractament veterinari que puga transmetre residus a la llet mentres es troben en període de supressió, són munyits per separat. La llet obtinguda d'aquests animals es troba separada de la resta, sense mesclar-se amb ella en cap moment, i no és destinada al consum humà.  
Requisit 45. Que, immediatament després del munyiment, la llet es conserva en un lloc net, dissenyat i equipat per a evitar la contaminació, i que la llet es refreda immediatament a una temperatura no superior a 8 ºC, si és arreplegada diàriament, i no superior a 6 ºC si l'arreplega no és diària (en el cas que la llet haja de ser processada en les dos hores següents o que, per raons tècniques per a la fabricació de determinats productes lactis, calga aplicar una temperatura més alta, no cal complir el requisit de temperatura).  
Requisit 46. Que, en les instal·lacions del productor, els ous es mantenen nets, secs, lliures d'olors estranyes, protegits contra colps i de la radiació directa del sol.  
Requisit 47. Que és possible identificar els operadors que han subministrat a l'explotació un pinso, un animal destinat a la producció d'aliments, un aliment o qualsevol substància destinada a ser incorporada a un pinso o a un aliment (conservant les factures corresponents de cada una de les operacions o per mitjà de qualsevol altre mitjà). En particular, informació sobre proveïdors, partides adquirides de productes fitosanitaris, llavors o plantes de viver, adobs i altres mitjans de defensa fitosanitària.  
Requisit 48. Que és possible identificar els operadors a qui l'explotació ha subministrat els seus productes, conservant les factures o albarans corresponents de cada una de les operacions o a través de qualsevol altre mitjà i relació dels DATA expedits, si és el cas, almenys dels tres últims anys, d'acord amb les especificacions del Decret 5/2015, de 23 de gener, sobre traçabilitat.   
Per a cada collita o cada partida de collita comercialitzada:  
a) Data  
b) Producte, espècie i varietat  
c) Quantitat expedida  
d) Nom i adreça del client o receptor, raó social, NIF, CIF, NIE  
  
A més, ha de constar una relació de les parcel·les que integren l'explotació, identificades per mitjà de la seua respectiva referència en el sistema d'informació geogràfica (SIGPAC).  
Requisit 49. Que en cas de considerar l'agricultor que els aliments o pinsos produïts poden ser nocius per a la salut de les persones o no complir els requisits d'innocuïtat, respectivament, ell mateix informa el següent operador de la cadena comercial per a procedir a la seua retirada del mercat i informa les autoritats competents i col·labora amb elles.  
  
  
  
Requisit legal de gestió 5. Directiva 96/22/CE, del Consell, de 29 d'abril de 1996, per la qual es prohibeix utilitzar determinades substàncies d'efecte hormonal i tirostàtic i substàncies beta-agonistes en la cria de bestiar modificada per la Directiva 2003/74, del Parlament Europeu i del Consell, de 22 de setembre de 2003, i per la Directiva 2008/97/CE, del Parlament Europeu i del Consell, de 19 de novembre de 2008.  
S'hi apliquen els articles següents de la directiva: article 3, lletres a, b, d i e i articles 4, 5 i 7: comprovar que no hi ha en l'explotació, llevat que existisca una informació, substàncies no autoritzades, no administrar aquestes substàncies als animals (llevat de les excepcions per als tractaments zootècnics o terapèutics), i no comercialitzar animals a què s'hagen subministrat substàncies o productes no autoritzats i, en cas d'administració de productes autoritzats, que s'ha respectat el termini d'espera prescrit per als productes esmentats.  
Requisit 50. Que no s'administren als animals de l'explotació substàncies d'ús restringit que tinguen acció tirostàtica, estrogènica, androgènica o gestagènica (acció hormonal o tirostàtica) i beta-agonistes, llevat de les excepcions previstes en els articles 4 i 5 del Reial Decret 2178/2004.  
Requisit 51. Que no es posseeixen animals a què s'haja administrat les substàncies anteriors (llevat de les excepcions previstes en els articles 4 i 5 del Reial Decret 2178/2004), i que no es comercialitzen animals (ni els seus productes derivats) a què s'hagen subministrat aquestes substàncies, fins que haja transcorregut el termini mínim d'espera establit per a la substància administrada.  
Requisit 52. Que no es disposa de medicaments per a ús veterinari que continguen beta-agonistes que puguen utilitzar-se per a induir la tocòlisi.  
Requisit 53. Que en cas d'administració de productes autoritzats, s'ha respectat el termini d'espera prescrit per als esmentats productes, per a comercialitzar els animals o la seua carn.  
  
  
Requisit legal de gestió 6. Directiva 2008/71/CE, del Consell, de 15 de juliol de 2008, relativa a la identificació i al registre de porcs.  
S'hi apliquen els articles següents de la directiva:  
1) Article 3: registre d'explotacions porcines per part dels estats membres.  
2) Article 4: condicions dels registres de les explotacions d'animals de l'espècie porcina.  
3) Article 5: requisits d'identificació i del moviment d'animals de l'espècie porcina.  
Requisit 54. L'agricultor/a ha d'estar registrat en RERA de forma correcta, com a titular d'explotació porcina degudament classificada.  
  
Requisit 55. Que el llibre o registres de l'explotació estan correctament omplits i les dades són concordes amb els animals presents en l'explotació, i que es conserven durant almenys tres anys.  
Requisit 56. Que el/la ramader/a conserva la documentació relativa a l'origen, identificació i destinació dels animals que haja posseït, transportat, comercialitzat o sacrificat.  
Requisit 57. Que els animals estan identificats segons estableix la normativa.  
  
  
Requisit legal de gestió 7. Reglament (CE) número 1760/2000, del Parlament Europeu i del Consell, de 17 de juliol de 2000, que estableix un sistema d'identificació i registre dels animals de l'espècie bovina i relatiu a l'etiquetatge de la carn de boví i dels productes a base de carn de boví.  
S'hi apliquen els articles següents del reglament:  
1) Article 4: requisits i condicions del marcat auricular de l'espècie bovina.  
2) Article 7: requisits i condicions del passaport i del registre d'animals de l'espècie bovina.  
Requisit 58. Que els animals bovins presents en l'explotació estan correctament identificats de forma individual.  
Requisit 59. Que el llibre o registres de l'explotació està correctament emplenat i les dades de registre individual dels animals són concordes amb els animals presents en l'explotació, i que es conserven durant almenys tres anys.  
Requisit 60. Que el/la ramader/a ha comunicat dins del termini a la base de dades d'identificació i registre, els naixements, moviments i morts.  
Requisit 61. Que per a cada animal de l'explotació hi ha un document d'identificació bovina (DIB) i que les dades contingudes en els DIB són concordes amb les dels animals presents en l'explotació.  
  
  
Requisit legal de gestió 8. Reglament (CE) número 21/2004, del Consell, de 17 de desembre de 2003, pel qual s'estableix un sistema d'identificació i registre dels animals de les espècies ovina i caprina i es modifica el Reglament (CE) número 1782/2003, i les Directives 92/102/CEE i 64/432/CEE (DOL 5, 09.01.2004, p. 8).  
S'apliquen els articles 3, 4 i 5 del Reglament: comprovar la correcta identificació i registre del bestiar oví-caprí.  
Requisit 62. Que el/la ramader/a ha comunicat, en termini a l'autoritat competent de la Generalitat Valenciana, en la forma que aquesta determine, els moviments d'entrada i eixida de l'explotació.  
Requisit 63. Que els animals estan identificats segons estableix la normativa.  
Requisit 64. Que els registres de l'explotació estan correctament emplenats i les dades són concordes amb els animals presents en l'explotació i que es conserven durant almenys tres anys.  
Requisit 65. Que el/la ramader/a conserva la documentació relativa a l'origen, identificació i destinació dels animals que haja posseït, transportat, comercialitzat o sacrificat.  
  
  
Requisit legal de gestió 9. Reglament (CE) número 999/2001, del Parlament Europeu i del Consell, de 22 de maig de 2001, pel qual s'estableixen disposicions per a la prevenció, el control i l'eradicació de determinades encalostraries espiciformes transmissibles (EET).  
S'apliquen els articles següents del reglament:  
1) Article 7: respectar les prohibicions en matèria d'alimentació dels animals.  
2) Article 11: compliment en la notificació d'encefalopaties espongiformes transmissibles.  
3) Article 12: adopció de les mesures relatives als animals sospitosos.  
4) Article 13: adopció de les mesures consegüents a la confirmació de la presència d'encefalopaties espongiformes transmissibles.  
5) Article 15: posada en el mercat d'animals vius, esperma, els seus òvuls i embrions.  
Requisit 66. Que en les explotacions de remugants no s'utilitzen productes que continguen proteïnes animals transformades procedents d'animals terrestres ni de peix, ni productes derivats de subproductes d'origen animal (categories 1, 2, 3) amb les excepcions previstes en l'annex IV del reglament.  
Requisit 67. Que en les explotacions d'altres animals productors d'aliments diferents dels remugants no s'utilitzen productes que continguen proteïnes animals transformades procedents d'animals terrestres, ni productes derivats de subproductes d'origen animal (categories 1, 2, 3) amb les excepcions previstes en l'annex IV del reglament.  
  
Requisit 68. Que en el cas de les explotacions mixtes en què coexistisquen espècies de remugants i no remugants i s'utilitzen pinsos amb proteïnes animals transformades destinats a l'alimentació de no remugants, hi ha separació física dels llocs d'emmagatzematge dels pinsos destinats als uns i als altres.  
Requisit 69. Que es notifica a l'autoritat competent la sospita de casos d'EET i es compleixen les restriccions que siguen necessàries.  
Requisit 70. Que el/la ramader/a disposa de la documentació necessària per a acreditar els moviments i el compliment de la resolució que expedisca l'autoritat competent, quan aquesta sospite de la presència d'una encefalopatia espongiforme transmissible en l'explotació.  
  
Requisit 71. Que el/la ramader/a disposa de la documentació necessària per a acreditar els moviments i el compliment de la resolució que expedisca l'autoritat competent, quan aquesta confirme la presència d'una encefalopatia espongiforme transmissible en l'explotació.  
  
Requisit 72. Que el/la ramader/a posseeix els certificats sanitaris que acrediten que es compleix segons el cas, allò que s'ha especificat en els annexos VIII i IX sobre posada en el mercat i importació, del Reglament (CE) número (999/2001).  
Requisit 73. Que el/la ramader/a no posa en circulació animals sospitosos fins que no s'alce la sospita per l'autoritat competent.  
  
  
  
Requisit legal de gestió 10. Reglament (CE) número 1107/2009, del Parlament Europeu i del Consell, de 21 d'octubre de 2009, relatiu a la comercialització de productes fitosanitaris i pel qual es deroguen les Directives 79/117/CEE i 91/414/CEE del Consell.   
S'hi aplica l'article 55 del reglament, primera i segona frase, Utilització correcta dels productes fitosanitaris, que inclourà l'aplicació dels principis de bones pràctiques fitosanitàries i el compliment de les condicions establides en l'autorització de comercialització del producte fitosanitari i especificades en l'etiqueta.  
Requisit 74. Que només s'utilitzen productes fitosanitaris autoritzats (inscrits en el Registre Oficial de Productes Fitosanitaris del MAGRAMA).  
Requisit 75. Que s'utilitzen adequadament els productes fitosanitaris, és a dir, d'acord amb les indicacions de l'etiqueta (emmagatzematge segur/ lloc d'emmagatzematge, protecció de l'aigua, llicència per a l'ús de productes específics, etc.), ajustant-se a les exigències dels corresponents programes de vigilància de la Generalitat Valenciana.  
  
  
  
ANNEX III  
Compliment dels requisits corresponents   
a l'àmbit de benestar animal  
  
Requisit legal de gestió 11. Directiva 2008/119/CE, del Consell, de 18 de desembre de 2008, relativa a les normes mínimes per a la protecció de vedells.  
Aquest RLG és aplicable únicament a vedells de menys de sis mesos.  
S'hi apliquen els articles 3 i 4 de la directiva: condicions de les explotacions de vedells i relatives a la cria.  
Requisit 76. Que no es manté tancat cap vedell de més de huit setmanes d'edat en recintes individuals, tret que un veterinari haja certificat que la seua salut o comportament requereix que se l'aïlle perquè puga rebre un tractament, que l'explotació mantinga menys de sis vedells o que els animals siguen mantinguts amb sa mare per a ser alletats.  
  
Requisit 77. Que els vedells es mantenen en recintes per a grups o, quan no siga possible, d'acord amb el requisit 76, en recintes individuals que complisquen les dimensions mínimes de la directiva:  
1) Allotjaments individuals per a vedells: amplària almenys igual a l'alçada de l'animal a la creu estant dret, i la seua longitud almenys igual a la longitud del vedell mesurada des de la punta del nas fins a l'extrem caudal de l'isqui i multiplicada per 1,1.  
2) Allotjaments individuals per a animals no malalts: han de ser de barandats perforats, que permeten contacte visual i tàctil directe entre vedells.  
3) Espai mínim adequat en la cria en grup:  
a) 1,5 m² (menys de 150 kg)  
b) 1,7 m² (220 kg > pes en viu 150 kg)  
c) 1,8 m² ( 220 kg).   
  
Nota: no s'aplica a explotacions de menys de sis vedells ni a animals que són mantinguts amb sa mare per a ser alletats.  
  
Requisit 78. Que els animals són inspeccionats com a mínim una vegada al dia (els estabulats dues vegades al dia).  
Requisit 79. Que els estables estan construïts de tal manera que tots els vedells puguen tombar-se, descansar, alçar-se i netejar-se sense perill.  
Requisit 80. Que no es lliga els vedells (a excepció dels allotjats en grup, que poden ser lligats durant períodes de no més d'una hora, en el moment de la lactància o de la presa del producte substitutiu de llet).  
  
Requisit 81. Que els materials que s'utilitzen per a la construcció dels estables i equips amb què els animals puguen estar en contacte, es poden netejar i desinfectar a fons.  
Requisit 82. Que els sòls no són esvarosos, no presenten asprors i les àrees per a tombar-se els animals estan adequadament drenades i són confortables.  
Requisit 83. Que els vedells de menys de dues setmanes disposen de jaç adequat.  
Requisit 84. Que es disposa de llum natural o artificial entre les 09.00 i les 17.00 hores.  
Requisit 85. Que els vedells reben, almenys, dues racions diàries d'aliment.  
Requisit 86. Que els vedells de més de dues setmanes d'edat tenen accés a aigua fresca adequada, distribuïda en quantitats suficients, o que poden saciar-ne la necessitat de líquids per mitjà de la ingestió d'altres begudes.  
Requisit 87. Que quan faça calor o els vedells estiguen malalts disposen d'aigua apta en tot moment.  
Requisit 88. Que els vedells reben calostre tan prompte com siga possible després del naixement, i en tot cas en les primeres sis hores de vida.  
Requisit 89. Que l'alimentació dels vedells continga prou ferro per a garantir-hi un nivell mitjà d'hemoglobina de 4,5 mmol/litre, pel cap baix.  
Requisit 90. Que no es posa boç als vedells.  
Requisit 91. Que es proporciona a cada vedell, de més de dos setmanes d'edat, una ració diària mínima de fibra; la quantitat s'augmentarà de 50 g a 250 g diaris per als vedells de 8 a 20 setmanes d'edat.  
  
  
  
Requisit legal de gestió 12. Directiva 2008/120/CE, del Consell, de 18 de desembre de 2008, relativa a les normes mínimes per a la protecció de porcs.  
S'hi apliquen els articles 3 i 4 de la directiva: condicions de les explotacions de porcs i relatives a la cria.  
Requisit 92. Que les truges no estan lligades.  
Requisit 93. Porquets deslletats i porcs de producció. Que la densitat de cria en grup siga adequada:  
a) 0,15 m² (fins a 10 kg)  
b) 0,20 m² (entre 10-20 kg)  
c) 0,30 m² (entre 20-30 kg)  
d) 0,40 m² (entre 30-50 kg)  
e) 0,55 m² (entre 50-85 kg)  
f) 0,65 m² (entre 85-110 kg)  
g) 1,00 m² (més de 110 kg).  
  
Requisit 94. Que la superfície de sòl disponible per a cada truja, o cada truja jove després del cobriment, criades en grup és almenys 1,64 metres quadrats/truja jove, i 2,25 metres quadrats per truja després del cobriment (en grups inferiors a sis individus, la superfície de sòl s'incrementarà almenys en un 10 % i quan els animals es crien en grups de 40 individus o més, pot disminuir-se en un 10 %).  
  
Requisit 95. Que, per a truges i truges joves durant el període comprés entre les quatre setmanes següents al cobriment i els set dies anteriors a la data prevista de part, els costats del recinte superen els 2,8 metres en el cas que es mantinguen en grups, o els 2,4 metres quan els grups són inferiors a sis individus, i en explotacions de menys de 10 truges i mantingudes aïllades, que poden donar la volta en el recinte.  
  
Requisit 96. Que, per a truges joves després del cobriment i truges gestants criades en grup, de la superfície total (requisit 94) el sòl continu compacte ofereix almenys 0,95 metres quadrats/truja jove i 1,3 metres quadrats/truja, i que les obertures d'evacuació ocupen, com a màxim, el 15 % de la superfície del sòl continu compacte.  
  
Requisit 97. Per a porcs criats en grup, quan s'utilitzen sòls de formigó engraellats, que l'amplària de les obertures siga adequada a la fase productiva dels animals (no supera: per a gorrins 11 mm; per a porquets deslletats, 14 mm; per a porcs de producció, 18 mm; per a truges i truges joves després del cobriment, 20 mm), i que l'amplària de les biguetes és adequada al pes i a la grandària dels animals (un mínim de 50 mm per a gorrins i porquets deslletats i 80 mm per a porcs de producció, truges i truges joves després del cobriment).  
  
Requisit 98. Que les truges i truges joves mantingudes en grups s'alimenten per mitjà d'un sistema que garantisca que cada animal puga menjar prou, inclús en presència d'altres animals que competisquen pel menjar.  
Requisit 99. Que les truges joves, truges post-deslletament i truges gestants reben una quantitat suficient d'aliments rics en fibra i amb elevat contingut energètic.  
Requisit 100. Que el soroll continu en el recinte d'allotjament no supera els 85 dB.  
Requisit 101. Que els animals disposen de com a mínim 8 hores diàries de llum amb una intensitat mínima de 40 lux.  
Requisit 102. Que els animals disposen d'accés permanent a materials que permeten l'exercici d'activitats d'investigació i manipulació (palla, fenc, fusta, serradura, o un altre material apropiat).  
Requisit 103. Que tots els porcs són alimentats almenys una vegada al dia i que, en cas d'alimentació en grup, els porcs tenen accés simultani als aliments.  
Requisit 104. Que tots els porcs de més de dues setmanes tenen accés permanent a una quantitat suficient d'aigua fresca.  
Requisit 105. S'acredita que, abans d'efectuar la reducció de dents, s'han adoptat mesures per a corregir les condicions mediambientals o els sistemes de gestió i evitar que els porcs es mosseguen la cua o altres conductes irregulars. En el cas dels gorrins, la reducció de dents no s'efectua de forma rutinària, sinó únicament quan hi haja proves que s'han produït lesions de les mamelles de les truges o les orelles o cues d'altres porcs. Es realitza abans del seté dia de vida per un veterinari o personal degudament format i en condicions higièniques.  
  
Requisit 106. S'acredita que, abans d'efectuar l'escuament, s'han adoptat mesures per a corregir les condicions mediambientals o els sistemes de gestió i evitar que els porcs es mosseguen la cua o altres conductes irregulars. L'escuament no s'efectua de forma rutinària. Si es realitza en els set primers dies de vida, el fa un veterinari o una altra persona degudament formada, en condicions higièniques. Després d'aqueix espai de temps, només pot realitzar-la un/a veterinari/a amb anestèsia i analgèsia prolongada.  
Requisit 107. Que la castració dels mascles s'efectua per mitjans que no siguen l'esquinçada de teixits, per un/a veterinari/a o persona degudament formada, en condicions higièniques i, si es realitza després del seté dia de vida, la duu a terme un/a veterinari/a amb anestèsia i analgèsia prolongada.  
Requisit 108. Que les cel·les de verros estan ubicades i construïdes de manera que els verros puguen donar la volta, sentir, oldre i veure els altres porcs, i que la superfície de sòl lliure és igual o superior a 6 metres quadrats (si els recintes també s'utilitzen per al cobriment, que la superfície mínima és de 10 metres quadrats).  
Requisit 109. Que en cas necessari les truges gestants i truges joves són tractades contra els paràsits interns i externs (comproveu les anotacions dels tractaments antiparasitaris en el llibre de tractaments de l'explotació).  
Requisit 110. Que les truges disposen abans del part de suficient material de criança, quan el sistema d'arreplega de fem líquid utilitzat ho permeta.  
Requisit 111. Que els gorrins disposen una superfície de sòl que permeta que tots els animals es giten al mateix temps, i que aquesta superfície siga sòlida o amb material de protecció.  
Requisit 112. Que els gorrins són deslletats amb quatre setmanes o més d'edat; si són traslladats a instal·lacions adequades, poden ser deslletats set dies abans.  
Requisit 113. Porquets deslletats i porcs de producció (porcs joves i porcs de cria). Quan els porcs es crien en grup, s'adopten les mesures que previnguen les baralles, que excedisquen el comportament normal.  
  
Requisit 114. Porquets deslletats i porcs de producció (porcs joves i porcs de cria). Que l'ús de tranquil·litzants és excepcional i sempre amb consulta prèvia amb un/a veterinari/a.  
Requisit 115. Porquets deslletats i porcs de producció (porcs joves i porcs de cria). Que quan els grups són barreja de gorrins de diversa procedència, el maneig permeta la mescla a edats primerenques.  
  
Requisit 116. Porquets deslletats i porcs de producció (porcs joves i porcs de cria). Que els animals especialment agressius o en perill a causa de les agressions, es mantenen temporalment separats del grup.  
  
  
  
Requisit legal de gestió 13. Directiva 98/58/CE del Consell, de 20 de juliol de 1998, relativa a la protecció dels animals en les explotacions ramaderes.  
Hi és aplicable l'article 4 de la directiva, Condicions de cria i manteniment d'animals.  
Requisit 117. Que els animals estan atesos per un nombre suficient de personal amb capacitat, coneixements i competència professional suficient.  
Requisit 118. Que els animals el benestar dels quals exigeix una atenció freqüent són inspeccionats una vegada al dia, com a mínim.  
Requisit 119. Que tot animal que parega malalt o ferit rep immediatament el tractament adequat, consultant el veterinari si és necessari.  
  
Requisit 120. Que en cas necessari es disposa d'un local per a l'aïllament dels animals malalts o ferits, que compte amb jaç eixut i còmode.  
Requisit 121. Que el/la ramader/a té registre de tractaments mèdics i aquest registre (o les receptes que justifiquen els tractaments, sempre que aquestes continguen la informació mínima requerida en el Reial Decret 1749/1998), es manté cinc anys com a mínim  
Requisit 122. Que el/la ramader/a registra els animals trobats morts en cada inspecció, en l'apartat de baixes del llibre de registre de l'explotació, i que aquest registre es manté tres anys com a mínim.  
  
Requisit 123. Que els materials de construcció amb què contacten els animals no els causen perjudici, i els animals es mantenen de manera que no pateixen danys.  
Requisit 124. Que les condicions mediambientals dels edificis (la ventilació, el nivell de pols, la temperatura, la humitat relativa de l'aire, i la concentració de gasos) no són perjudicials per als animals.  
  
Requisit 125. Que els animals no es mantenen en foscor permanent, ni estan exposats a la llum artificial sense una interrupció adequada, la il·luminació amb què compten satisfà les necessitats fisiològiques i etològiques dels animals i es disposa de la il·luminació adequada (fixa o mòbil) per a poder inspeccionar els animals en qualsevol moment.  
  
Requisit 126. Que en la mesura que siga necessari i possible, el bestiar mantingut a l'aire lliure es protegeix contra les inclemències del temps, els depredadors i el risc de malalties.  
Requisit 127. Que tots els equips automàtics o mecànics indispensables per a la salut i el benestar animal (alimentació, beguda, ventilació) siguen inspeccionats almenys una vegada al dia.  
Requisit 128. Que, quan la salut i el benestar dels animals depenguen d'un sistema de ventilació artificial, hi estiga previst un sistema d'emergència apropiat, que garantisca una renovació d'aire suficient en cas de fallada del sistema.  
Requisit 129. Que, quan és necessari, hi ha un sistema d'alarma per al cas d'avaria i es verifica regularment que el seu funcionament és correcte.  
Requisit 130. Que els animals reben una alimentació sana, adequada a la seua edat i espècie i en quantitat suficient.  
Requisit 131. Que tots els animals tenen accés a l'aliment i aigua en intervals adequats a les seues necessitats, i que tenen accés a una quantitat suficient d'aigua de qualitat adequada o poden satisfer la seua ingesta líquida per altres mitjans.  
Requisit 132. Que els equips de subministrament d'aliments i aigua estiguen concebuts i ubicats de manera que es reduïsca la contaminació d'aquests i que la competència entre animals es reduïsca al mínim.  
  
Requisit 133. Que no es manté cap animal en l'explotació amb fins ramaders que li puguen ocasionar conseqüències perjudicials per al seu benestar, ni s'usen procediments de cria, naturals o artificials, que ocasionen o puguen ocasionar patiments o ferides a qualsevol dels animals afectats. Els animals no tenen limitada la capacitat de moviment, de manera que se'ls evita patiment o dany innecessari, i si, per alguna causa justificada, hi ha algun animal lligat, encadenat o retingut, contínuament o regularment, se li proporciona espai suficient per a les seues necessitats fisiològiques i etològiques.  
  
  
  
  
ANNEX VII  
Normativa estatal i autonòmica dels requisits legals   
de gestió mencionats en els annexos I, II i III.  
  
Requisit legal de gestió 1  
En les explotacions agrícoles i ramaderes situades en zones declarades com a zones vulnerables han de complir-se les mesures establides en el programa d'actuació per Ordre de 12 de desembre de 2008, de la Conselleria d'Agricultura, Pesca i Alimentació (DOCV 5922, 29.12.2008), per la qual s'estableix el Programa d'Actuació sobre les Zones Vulnerables Designades a la Comunitat Valenciana, per al període de 2008 a 2012, modificada per l'Ordre de 10 de març de 2010 (DOCV 6223, 10.03.2010), o en la normativa posterior que puga aprovar-se a la que estiga vigent en cada moment. Les zones declarades com a vulnerables a la contaminació per nitrats s'estableixen en els següents decrets del Consell: Decret 13/2000, de 25 de gener (DOGV 3677, 31.01.2000), Decret 11/2004, de 30 de gener (DOGV 4683, 03.02.2004) i Decret 218/2009, de 4 de desembre (DOGV 6162, 10.12.2009).  
  
Reial Decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries.  
  
Requisit legal de gestió 2  
Llei 42/2007, de 13 de desembre, del Patrimoni Natural i la Biodiversitat.   
Reial Decret 1997/1995, de 7 de desembre, pel qual s'estableixen mesures per a contribuir a garantir la biodiversitat per mitjà de la conservació dels hàbitats naturals i de la fauna i flora silvestres.  
  
Requisit legal de gestió 3  
Llei 42/2007, de 13 de desembre, del Patrimoni Natural i de la Biodiversitat.  
Reial Decret 1997/1995, de 7 de desembre, pel qual s'estableixen mesures per a contribuir a garantir la biodiversitat per mitjà de la conservació dels hàbitats naturals i de la fauna i flora silvestres.  
  
Requisit legal de gestió 4  
Reial Decret 821/2008, de 16 de maig, pel qual es regulen les condicions d'aplicació de la normativa comunitària en matèria d'higiene de pinsos i s'estableix el registre general d'establiments en el sector d'alimentació animal: pel que fa a les obligacions que es deriven de la normativa comunitària específica.   
Reial Decret 1311/2012, de 14 de setembre, pel qual s'estableix el marc d'actuació per a aconseguir un ús sostenible dels productes fitosanitaris.   
Ordre APA/326/2007, de 9 de febrer, per la qual s'estableixen les obligacions dels titulars d'explotacions agrícoles i forestals en matèria de registre de la informació sobre l'ús de productes fitosanitaris.  
  
  
Requisit legal de gestió 5  
El Reial Decret 2178/2004, modificat pel Reial Decret 562/2009, incorpora a l'ordenament jurídic espanyol aquesta directiva.  
  
Requisit legal de gestió 6  
Reial Decret 205/1996, de 9 de febrer, pel qual s'estableix un sistema d'identificació i registre dels animals de les espècies bovina, porcina, ovina i caprina.   
Reial Decret 479/2004, de 26 de març, pel qual s'estableix i regula el Registre general d'explotacions ramaderes.   
Reial Decret 728/2007, de 13 de juny, pel qual s'estableix i regula el Registre General de Moviments de Bestiar i el Registre General d'Identificació Individual d'Animals.  
  
Requisit legal de gestió 7  
Reial Decret 1980/1998, de 18 de setembre, pel qual s'estableix un sistema d'identificació i registre dels animals de l'espècie bovina.   
  
Reial Decret 479/2004, de 26 de març, pel qual s'estableix i regula el Registre General d'Explotacions Ramaderes.   
Reial Decret 728/2007, de 13 de juny, pel qual s'estableix i regula el Registre General de Moviments de Bestiar i el Registre General d'Identificació Individual d'Animals, modificat per l'Ordre ARM/687/2009, d'11 de març, per la qual es modifica l'annex XI del Reial Decret 728/2007.  
  
Requisit legal de gestió 8  
Reial Decret 479/2004, de 26 de març, pel qual s'estableix i regula el Registre General d'Explotacions Ramaderes.   
Reial Decret 685/2013, de 16 de setembre, pel qual s'estableix un sistema d'identificació i registre dels animals de les espècies ovina i caprina.  
Reial Decret 728/2007, de 13 de juny, pel qual s'estableix i regula el Registre General de Moviments de Bestiar i el Registre general d'identificació.  
  
Requisit legal de gestió 9  
Llei 8/2003, de 24 d'abril, de sanitat animal: pel que fa a les obligacions que es deriven de les disposicions de la normativa comunitària específica.  
  
Requisit legal de gestió 10  
Llei 43/2002, de 20 de novembre, de sanitat vegetal, pel que fa a les obligacions que es deriven de les disposicions de la normativa comunitària específica.  
  
Requisit legal de gestió 11  
Llei 32/2007, de 7 de novembre, per a l'atenció dels animals, en la seua explotació, transport, experimentació i sacrifici: pel que fa a les obligacions que es deriven de les disposicions de la normativa comunitària específica.   
Reial Decret 1047/1994, de 20 de maig, relatiu a les normes mínimes per a la protecció de vedells.  
  
Requisit legal de gestió 12  
Llei 32/2007, de 7 de novembre, per a l'atenció dels animals, en la seua explotació, transport, experimentació i sacrifici: pel que fa a les obligacions que es deriven de les disposicions de la normativa comunitària específica.   
Reial Decret 1135/2002, de 31 d'octubre, relativa a les normes mínimes per a la protecció de porcs.  
  
Requisit legal de gestió 13  
Llei 32/2007, de 7 de novembre, per a l'atenció dels animals, en la seua explotació, transport, experimentació i sacrifici: pel que fa a les obligacions que es deriven de les disposicions de la normativa comunitària específica.   
Reial Decret 348/2000, de 10 de març, pel qual s'incorpora a l'ordenament jurídic la Directiva 98/58/CE, relativa a la protecció dels animals en les explotacions ramaderes.


Còpia Permalink ELI